BREAKING: Cargo Boatehgge Thereah Vetti Falhuveriyaku Maru Vehjje - Vaguthu\nބިދޭސީ މީހާގެ ހަށިގަނޑު ކާގޯ ބޯޓުން ބޭލުމުގެ މަސައްކަތް ކުރަނީ - ފޮޓޯ: އެމްއެންޑީއެފް\nއައްޑޫ ކައިރިން ދަތުރު ކުރަމުންދިޔަ "އެމްވީ ޑެރްބީ" ނަމަކަށް ކިޔާ ކާގޯ ބޯޓެއްގެ ތެރެއަށް ވެއްޓުނު ފަޅުވެރިއަކު މަރުވެއްޖެއެވެ.\nއެމްއެންޑީއެފުން ވިދާޅުވީ، އައްޑޫގެ އިރުދެކުނުން 165 ނޯޓިކަލް މޭލު ބޭރުން ދަތުރު ކުރަމުން ދިޔަ މި ކާގޯ ބޯޓުގެ ތެރެއަށް ވެއްޓިފައިވަނީ ބިދޭސީ ފަޅުވެރިއެއް ކަމަށެވެ.\nއެ ބިދޭސީ މީހާ ވެއްޓިގެން އަވަސް ފަރުވާއަށް އެމްއެންޑީއެފްގެ އެހީތެރިކަމަށް އެދިފައިވަނީ މިއަދު މެންދުރު 12:26 އެހާކަންހާއިރު ކަމަށާއި އެވަގުތުން ފެށިގެން ސަރުކާރުގެ ކަމާއި ގުޅުންހުރި އިދާރާތަކުގެ ހުއްދައާއި އެކު ބޯޓު އައްޑޫ އާއި ދިމާލަށް ކައިރިކޮށް، ކަނޑުމަތިން ބިދޭސީ މީހާ ކޯސްޓު ގާޑުގެ ލޯންޗުގައި އައްޑޫ ސިޓިއަށް ގެންދިއުމުގެ މަސައްކަތް ކޮށްފައިވަނީ މީގެ ކުޑައިރު ކޮޅެއް ކުރިންނެވެ.\nމިކަމާއި ގުޅިގެން "ވަގުތު" އަށް މައުލޫމާތު ދެއްވަމުން އައްޑޫ އިކުއެޓޯރިއަލް ހޮސްޕިޓަލްގެ މީޑިއާ އޮފިޝަލް ވިދާޅުވީ، އެ ބިދޭސީ މީހާ އަދި ހޮސްޕިޓަލަށް ނުގެންނަ ކަމަށާއި ހޮސްޕިޓަލަށް ރިޕޯޓް ކޮށްފައިވަނީ މަރުވެގެން ގެންނަ މީހެއްގެ ގޮތުގައި ކަމަށެވެ.\n"މިކޮޅަށް ރިޕޯޓް ކޮށްފައިވަނީ ޑެޑް ބޮޑީއެއްގެ ގޮތަށް. ހޮސްޕިޓަލަށް އެ ގެންނަނީ މަރު ޔަގީން ކުރަން ސެޓްފިކެޓުން. މިކޮޅު މޯޗަރީއަށް ގެންނާނީ" މީޑީއާ އޮފިޝަލް ވިދާޅުވިއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި މަރުވެފައިވާ ބިދޭސީ މީހާގެ ހަށިގަނޑު ފޭދޫ ބަނދަރުން ނަގައިގެން ހިތަދޫގައި ހުންނަ ރީޖަނަލް ހޮސްޕިޓަލްގެ މޯޗަރީއަށް ގެނައުމުގެ މަސައްކަތް މިހާރު އަންނަނީ ކުރަމުންނެވެ.\nހުޅުމާލޭގައި ހަދަމުންދާ އިމާރާތެއްގެ ތެރެއިން ނިޔާވެފައި އޮތް މީހަކު ފެނިއްޖެ


MDN Report Massalaige Beynun Nahama Gothugai Koh, Fithuna Fasaadha Dhanee Ufahdhamun: Police - Vaguthu\nއެމްޑީއެން ރިޕޯޓު މައްސަލައިގެ ބޭނުން ނަހަމަ ގޮތުގައި ކޮށް، ފިތުނަ ފަސާދަ ދަނީ އުފައްދަމުން: ފުލުހުން\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓުގެ މައްސަލަ ފުލުހުން ތަހުގީގު ކުރަމުން ދަނިކޮށް، އެމައްސަލައިގެ ބޭނުން ނަހަމަ ގޮތުގައި ބޭނުންކޮށް މުޖުތަމައު ތެރޭގައި ފިތުނަ ފަސާދަ އުފައްދަމުންދާ ކަމަށް ފުލުހުން ބުނެފިއެވެ.\nފުލުހުން ވިދާޅުވީ ދީން ހިމާޔަތްކުރުމުގެ ނަމުގައި ނަފްރަތާ ބައިބައިވުމާ ރުޅިވެރިކަން އުފެއްދޭ ފަދަ ވާހަކަތައް ފެތުރުމާއި، ބައެއް ކަންކަމުގައި ދީނުގެ މަންހަޖަކީ ރުޅިވެރިކަމާއި ދެކޮޅުވެރިވުން ކަމަށް ދައްކައި ފިތުނަވެރި އަަމަލުތަކަށް ހިތްވަރު ލިބޭގޮތަށް ބަޔަކު އަމަލު ކުރަމުންދާތީ އެކަމާ ކަންބޮޑުވާ ކަމަށެވެ. އަދި މީހުންގެ ފުރާނައާ ނަފްސަށް ގެއްލުން ދިނުމަށް ގޮވާލާ އަނިޔާވެރި އަމަލުތަކަށް ހިތްވަރު ލިބޭގޮތަށް ސޯޝަލް މީޑިއާގައި ލިޔުމާއި، ކުރެހުމާ ފޮޓޯ އާންމު ކުރަމުންދާތީ އެކަންކަން ނުކުރުމަށްވެސް ވަނީ އެދިފައެވެ.\nއޮކްޓޯބަރ 20, 2019 20:41\nރަގަޅު ގޮތަކީ ......... އެމްޑީއެން ގެ ރިޕޯޓް ނަހަމަ ގޮތުގައި ބޭނުންކޮށްގެން ޕޮލިހުން ދަނީ މުޖުތަމަޢުގައި ފިތުނަ އުފައްދާ އެ ރިޕޯޓު ލިއުނު މީހުން ހިމާޔަތްކުރަމުން.......... އަހަރެމެނަށް އޮޅުވާލަން އުޅޭނެކަމެއް ނެތް!\nއަދިވެސް އެ ލިޔުނު ބަޔަކަށް ކަމެއް ނުކޮށް އިތުރު ވާހަކަ...ޝުކުރިއްޔާ އެޖެންޑާ 19\nރިޕޯޓުލިނު ހުރިހާމީހުން ރާއްޖެންފުރުވާލާ ފިލުވީ ފުލުހުން އެހެންވެ މިގޮވަނީ މިހާރުންމިހާރައް ހަ މީދު އިސްތިއުފާ ދޭށޭ!\nއޮކްޓޯބަރ 20, 2019 20:52\nއެވެރިން ހައްޔަރުނުކޮއް މިކަންތައް ފިނިކުރަން ހަ މީދު ތިތައްވެސްނާރާ ފަސާދަ އުފއްދަނީ ޕޮލިހުން!\nއޮކްޓޯބަރ 20, 2019 20:57\nއެމްޑީއެން ކަންތައްކުރަނީ ހަމަގޮތުގަތަ؟ ކީކޭ ކިޔަން ތިއުޅެނީ. މުޅިގައުމު ފިތުނަކުރީ ކޮންބައެއް؟ އެމްޑީއެން އެހެންނު. ދެން އެމީހުންނަށް ތާއީދުކުރާ ސަރުކާރަކުން... މިހަގީގަތް އަނެއްކޮޅަށް ޖަހަން ނޫޅޭ.\nއޮކްޓޯބަރ 20, 2019 21:08\nފަސާދަ އުފައްދަނީ ސަރުކާރުން. ނަުއުޝީން ވަޙީދާއި އެމްސީ ހަމީދަކީ އެކަމާ ގުޅުމެއް ނެތަ ބަޔަކަށް ނެހެދޭނެ. ފިތުނަ އުފައްދަން ފުލުހުންގެ ވެރިކަން ދިން މީހެއް އެމްސީ ހަމީދަކީ. ޢޭނާ ފުލުހުންގެ ވެރިޔަކަށް ބަހައްޓައިގެން ކޮން ފިތުނައެކޭ ކިޔާކަށް ލާދީނީ ބައިގަނޑު.\nއޮކްޓޯބަރ 20, 2019 21:41\nވަރަށް ޒިންމާދާރުކަން ކުޑަ ސްޓޭޓްމަންޓެއް. މިހާރު ހިނގާ ހުރިހާކަމެއްގެ ޒިންމާ ސަރުކާރުންނާއި ފުލުހުން އަދި މަޖްލިސް އިން ނަގަންޖެހޭ. އެއްވެސް ފިޔަވަޅެއް ނޭޅި އަދިވެސް މިދަނީ. ރައްޔިތުން އަޅާނުލާ ތިބޭނެ ކަމަށް ދެކިގެން ނުވާނެ. ދީނީއެއްބައިންތަކަމުގެ ގާނޫނުގެ ދަށުން ފިޔަވަޅު ވަގުތުން ވަގުތައް އެޅެންޖެހޭ.\nއޮކްޓޯބަރ 20, 2019 21:53\nހިތާމަހުރި މިއަދު ތިޔަމުއައްސަސާގެ ތިޔަހަރަ ސިޔާސީ ބަސްތަކާހުރެ ތިޔަބައިމީހުންނަކީ ތިޔަފަދަ ރައްދު ވާހަކަ ތަކެއް ނެރެންޖެހޭ ބައެއްތޯ ސުވާލު އުފެދޭ! މީހުންނަށް ނުވަތަ ތިޔަބުނާ ބަޔަކު ފައިދާނަގަން ހުރިހާ ފުރުސަތެއް ދިނީވެސް ތިޔަ މުއައްސަސާގެ ސިޔާސީ ރިޕޯޓްތަކުން ކަން އެބައިނގޭތޯ!\nއޮކްޓޯބަރ 20, 2019 21:55\nމުޖުތަމައު ފަސާދަ ކުރާމީހުން އެތިބީ ޤައުމު ދޫކޮށްބޭރުގައި. އެއީ މުޖުތަމައު ހަލާކުކުޜާބަޔަކީ. މިހާރު ދިވެހިން ކުރާކަމަކީ އެއްބައިކުރުން\nއޮކްޓޯބަރ 20, 2019 22:29\nބަލަގަ ތިބުނާރިޕޯޓެއްގަ އޮތީ މަލަމާތާ ، ނަފްރަތާ ،ނަހަމަގޮތާ ،ފިތުނަފަސާދަޔާ ،\nފުރައްސާރަޔާ، ދުނިޔޭގާލެއްވިހާ ނުބައިކަމަކާ، ދޮގާ ، އޮޅުވާލުމާ ، ލާދީނިއްޔަތާ ،\nބޮޑުޝިރުކާ ، ނޫން ދެންކޯއްޗެއްތޯ؟ ތިވަރު ގަމާރުކަން ބޮޑު.\nއޮކްޓޯބަރ 20, 2019 22:34\nމީހުންގެ މުދާ ރައްކާކުރުމުގެ ކުރިން ނުޖެހޭތޯއިސްލާމީގައުމެއްގާ އިސްލާން ދީން ހިމާޔައް ކުރަން ﷲ ގަންދީ ކޮއްގެން ތިބި ހުވާ ހަދުމަކޮއް އިސްލާން ދީން ހިމާޔައް ކޮއް ރައްކާކުރަން\nއޮކްޓޯބަރ 20, 2019 22:42\nޔާﷲ މި ރާއްޖެ އަށް ހަމަހިމޭންކަން ދެއްވާ މި ގައުމުގެ ސަރުކާރު ލާދީނީ ކުރަން އުޅޭ މީހުންގެ ފަރާތުން މި ގައުމު ސަލާމަތް ކުރައްވާންދޭ.އަދި މި ގައުމުގެ ވެރިކަން އިބަރަސްކަލާނގެ ގެ މަގުންނާއި ފުރިހަމަ އިސްލާމީ ޝަރީއަތާއި އެއްގޮތަށް ވެރިކަން ގެންދަވާނދޭ.\nއޮކްޓޯބަރ 20, 2019 22:43\nކޮން ނަހަމައެއް ކިޔާކައް.\nއޮކްޓޯބަރ 20, 2019 23:01\nސަރުކާރުން މިކަމުގައި ތި އަޅުންވާފިޔަވަޅުގެ ނަތީޖާ ލަސްވުމަކީ ފިތުނަ ބޮޑުވެގެންދާނެ ކަމެކެވެ.ދީނުގެ ފިތުނައަކީ ކުޑަކަމެއްކަމަށް ބުނެ ދޫކޮށް ލުމަކީ ކޮންޓްރޯ ލް ގެއް ލޭފަދަ ނުރައްކަ ލެއްކަމަށް ގަބޫ ލު ކުރެވެއެވެ.\nއޮކްޓޯބަރ 20, 2019 23:11\nއައި ރިޕީޓް، ސީޕީ އަކައް އޭނަ ހުއްޓާ ތިޔަ ބައިގަނޑައް އުނިކަމެއް ގެއްލުމެއް ލިބުނަކަ ނުދޭނެ، އެއީ އަދަބު ހައްގުވާ ކަމަކައް ވިއަސް.\nޢެހެން ނޫން ނަމަ ކަނާތުން ވާތް ވާތް ބުރިވާނެ.\nއޮކްޓޯބަރ 20, 2019 23:16\nރަގަޅައް ތިބުނީ އެއީ އެބައިގޭ ތިކަމުގައި އުޅޭމިހުން..ތިތަނުން ނުވެސް\nއޮކްޓޯބަރ 21, 2019 00:05\nއެމްޑީއެން އުވާ ނުލާހާ ހިނަދަކު އެވާހަކަ ދެއްކުން ހުއްޓައެއް.ނުލެވޭ ނެއެވެ.\nއޮކްޓޯބަރ 21, 2019 01:03\nފިތުނަ އުފެދުނީ ފިޔަވަޅު ނޭޅުމުން . ބައިވެރިން ބޭރަށް ދިއުމުން . ނަސީދު އަގަޔަށް ހަތަރު ދޫ ލައްވަވައިގެން ވާހަކަ ވިދާޅުވާން ފެއްޓެވުމުން ވަގުތުން އެމްޑީ އެން އުވާނުލުމުިން\nއޮކްޓޯބަރ 21, 2019 05:38\nމީހަކު ހޭބަލި ވެދާނެ ކަލޭމެންގެ ޕްރޮފެޝަނަލިޒަމް އާ މެދު ވިސްނާ ވިސްނާ. ޓެރަރިސްޓް އެމްޑިއޭ ގެ ރިޕޯޓް ހަމަ ގޮތެއްގައި ބޭނުން ކުރާނެ ގޮތެއް އޮވޭތަ. ޙަމީދޫ ކަލޭ ހޭވި ހަޑި ފުލުހުން ލައްވާ ސާފް ކުރުމަށް އުޅޭނެ ކަމެއް ނެއް\nއޮކްޓޯބަރ 21, 2019 06:42\nއޮކްޓޯބަރ 21, 2019 07:40\nބަލަ އެރިޕޯޓުއެއީއޭ ފިތުނަޔަކީ، ދީނީ އިލްމުވެރިން އިސްލާމްދީން ހިމާޔަތުގައި ދައްކާ ވާހަކަ އެއީ ފިތުނަޔަށް ވަނީނަމަ ޕޮލިހުންގެ އަޤީދާ އާއި މަޤުސަދާއި މެދު ބޮޑުތަނުން ސުވާލު އުފެދޭ؟ އިލްމްވެރިންނަން ބަޔަކު އިސްލާމދީނަށް ނޫޅިގެންވާނެ ގެއްލުމެއް ނެތްތާންގައި އެމަސައްކަތް ކުރާ ކުރުމުން ދޭހަކޮށްދެނީ އެމީހުން ކުރާ މަސައްކަތަކީ ﷲގެ ވަޖުހްފުޅު އަދައިގެން ކުރާ ކަމެއްކަން.\nއެންމެ ބޮު ފިތުނަވެރިޔާ އަކީ އަންނި، މީހުރިހައިވެސް ނުބަޔަކީ\nއޮކްޓޯބަރ 21, 2019 07:45\nފިތުނަ އުފެދިދާނެތީ ޤައުމުގެ އިސްވެރިން ރައީސާއި ހޯމްމިނިސްޓަރާއި ޔޫތުމިނިސްޓަރު ހުވަޔާ ޤާނޫނު އަސާސީ އާޚިލާފުވެ އެމްޑީއެން ހިމާޔަތް ކުރަން ތިބީމަ އެންމެން އަގައިން ނުބުނެ އެ ޖަމާއަތާ ގުޅެންވީތަ؟ ރައީސާއި މި މިނިސްޓަރުން މަޤާމުން ދުރުކޮށް އެމީހުންގެ މައްޗަށް ޝަރީއަތް ހިންގަންޖެހޭ. އަދި އެމީހުންގެ އިތުބާރުނެތްކަމުގެ ވޯޓު ނުނަގާތީ މަޖްލިސްގެ މެމްބަރުން ވަކިކޮށް އެމީހުންގެ މައްޗަށް ޝަރީއަތް ހިންގަންޖެހޭ. ޢަލުން އިންތިހާބުތައްބާއްވާ ރައީސަކާއި މެމްވަރުން ހޮވަންޖެހޭ. ދިރާސާއޭކިޔާގެން އެމައްސަލަ ނުބަލާ ފިތުނައުފައްދަނީ ސަރުކާރުން. މިކަން ރާއްޖޭ އެއްމެންނަށްވެސް ރަގަޅަށް އެގޭ. ދިވެހި ބަތަލުން އިސްނަގާ މި ސަރުކާރުގެ މައްޗަށް ޝަރީއަތް ހިންގަން ކޯޓައްހުށަހަޅާތަން ދެކެންބޭނުން.\nއޮކްޓޯބަރ 21, 2019 07:56\nޖަރީމާ ހިންގި މީހުން ފިލަން ފުރުސަތު ދީފައި ވަނީ ފުލުހުން. ތަހުގީގު ކުރަނީ އޭކިޔާ އޮޅުވާލީ. މާފެއް ނުކުރާނަން\nއޮކްޓޯބަރ 21, 2019 08:06\nއެމް.ޑީ.އެން ރިޕޯރޓް އެއީ ފިތުނައަކީ. މުޒާހަރާ ތައް ފެންނަންފެށީމަ ފިތުނަ ކަމަށް ކަޑައަޅަން ތިޔަފެށީ. ސަރުކާރުވެއްޓި ދާނެހެންހީވަނީދޯ.\nކޮން ފިތުނައެއް ކިޔާކަށް.\nއޮކްޓޯބަރ 21, 2019 08:12\nތިފުރުސަތު ތިދިނީ ފުލުހުންގެ އެންމެ އިސްވެރިޔާ. އެނެރުންދުވަހު ވަޒީފާގެ ޒިންމާ އަދާކޮށް އެނެރުނު މީހުން ބަންދުކޮށް އެމީހުންގެ މައްޗަށް ޝަރީޢަތް ހިންގިނަމަ ތިކިޔާ ފުރުޞަތު ނުލިބޭނެ.\nއޮކްޓޯބަރ 21, 2019 08:14\nއިބޫއަށް ލަނޑުދޭން، ފުލުހުންގެ އެންމެ އިސްވެރިޔާއާއި މަޖްލިސްގެ ވެރިޔާވެގެން ރައްޔިތުން ރުޅިއަރުވަން އެމައްސަލަނުބަލާ އެ އެންމެންގެ ސަލާމަތަށްޓަކައި މިގައުމު ފޮނުވާލީ. އެހެންވީމަ، އެރިޕޯޓުގެ ނާޖާއިޒް ފައިދާ މިނަގަނީ ވެރިކަމަށް އަންނަން ތިބި ބަޔަކު. އެއީ ޅިޔަނާއި ދެބެންގެ ދެދަރި މީހުން.\nއޮކްޓޯބަރ 21, 2019 08:19\nމިމީހުންނަކީ ލަދެއް ހަޔާތެއްވެސް ހުރި ބައެއްނޫން. ބަލަ ފުލުހުންނެއްނޫންތަ އެފުރުސަތު ތިދިނީ. އެނެރުނު ދުވަހުގެ 1 ހަފްތާ ފަހުން ވެރިމީހާ އަށް އެފެނުނީ. ފުލުހުންނަށް ހުށަހެޅީމަ ނުބެލި. ހުސްދޮގު ހަދަނީ. ބަލަނީއޭ ކިޔާފަ. ކުރިކަމަކީ އާރަށުގައި ސައްލާކުރީ ދެންހަދާނެ ގޮތަކާމެދު. ބޮޑުން ފުރުވާލީ. ރައްޔިތުންނަށް ފުރައްސާރަކޮށް އެމައްސަލަ ނުބެލީ. މިނުބައި ސަރުކާރު ﷲ ގެ ރަހުމަތުން އަވަހަށް ވެއްޓޭށި. އަދި މިނުބައި ބައިގަނޑުގެ ނުބައިކަމުން މި އިސްލާމީ މުޖުތަމަޢު ސަލާމަތް ކުރައްވާށި. އާމީން.\nއޮކްޓޯބަރ 21, 2019 08:24\nރިޕޯޓާއި އެއްކޮޅަށް ވާހަކަދެއްކުމަކީ ހަމަގޮތް\nރިޕޯޓާއި އިދިކޮޅަށް ވާހަކަ ދެއްކުމަކީ ނަހަމަގޮތް\nއެހެންނު ޕޮލިސް؟؟؟؟؟؟؟ ކުރިންވެސް ބުނިނަމަތާ އެނގޭނީ\nއޮކްޓޯބަރ 21, 2019 08:32\nތިޔަ ރިޕޯޓުގެ ބޭނުން ހަމަގޮތުގައި ހިފޭނެ އެއްވެސް ގޮތެއް އޮންނާނެތަ.؟ އަބޫލަހަބް މާތް ރަސޫލާގެ ވާހަކައައް އިންކާރު ކޮއް ދެއްކިވާހަކައިގެ ސަބަބުން މާތް ރަސްކަލާނގެ "ތައަބަތް ޔަދާ އަބީ ލަހަބިން ވަތައްބަ" މި އާޔަތް އެކުލެވޭ ސޫރަތް ބާއްވައިލެއްވި. އަބޫ ލަހަބް އައް ލައުނަތް ލައްވައި. އެއީ އޭނަ މާތް ރަސޫލާގެއަ ދެކޮޅުހަދައި ވާހަކަ ދެއްކީތީ. ދެން ކަލޭމެން ވިސްނަބަލަ މި ރިޕޯޓުގެ ނުބައިކަމާއި މެދު. އާކިރަތާއި ރައްބާއި ރަސޫލާ މަތީން ޣާފިލުވެތިބެގެންނެއް މި ރިޕޯޓުގެ ނުބައިކަމެއް އިހުސާސެއް ނުކުރެވޭނެ. މިކަމުގެ އިހުސާސް ކުރެވޭނީ ހަތް އުޑުމަތީން މި ކަން ކުރިމީހުންނަށާއި މިކަން ކުއްވެރިކޮއް ފިޔަވަޅު ނޭޅި މީހުންގެ ދިރިއުޅުމައް މާތަ ރަސްކަލާނގެ އަބޫ ލަހަބައް ލެއްވިފަދަ ލައުނަތެއް ލެއްވީމަތޯއެވެ.؟\nއޮކްޓޯބަރ 21, 2019 08:51\nއެމްޑީއެން ރިޕޯޓު ހޫނޭ،އެ ހިހޫ އެއް ނޫން\nއޮކްޓޯބަރ 21, 2019 09:06\nރަގަޅު ގޮތަކީ ......... އެމްޑީއެން ގެ ރިޕޯޓް ނަހަމަ ގޮތުގައި ބޭނުންކޮށްގެން ޕޮލިހުން ދަނީ މުޖުތަމަޢުގައި ފިތުނަ އުފައްދާ އެ ރިޕޯޓު ލިއުނު މީހުން ހިމާޔަތްކުރަމުން.......... އަހަރެމެނަށް އޮޅުވާލަން އުޅޭނެކަމެއް ނެތް! ފުލުހުންބޭނުންވަނީ ރަތްޔިތުންގެ ލޮލުގަ އަނދުންއެޅުން\nއޮކްޓޯބަރ 21, 2019 09:43\nބައިބައި ވުމާއި ފިތުންފަސާދަ ނައްތާލާ އެއްބައިވަންތަ ކޮއްދޭ އެއްޗަކީ އިލްމެވެ.\nމި ޢިލްމުވަނީ މާތްﷲ ބާވާލެއްވީ ކީރިތި قرأن އާއި މާތް ނަބިއްޔާ صلى الله عليه وسلمގެ ޠާހިރުސުއްނަތުގައެވެ.\nބައިބައި ވުމާއި ފިތުންފަސާދަ ނައްތާލާ\nއެއްބައިވަންތަ ކޮއްދޭނީ މި ދެމަސްދަރުން ޢިލްމު ޙަސީލްކޮށް މި ދެމަސްދަރުގައި ވާގޮތަށް އެބައެއްގެ މެދުގައި ޢަމަލުކުރެވޭ މިނަވަރެއްގެ މައްޗައްށެވެ.\nމިހެންކަމުން ދައްނަވަން ޖެހެނީ މި ދެމަސްދަރު ދޫކޮއްލާފައި ކުފުރުގެ ނީޒާމެއްކުގައިވާ “ޑިމޮކްރަސީ”ކޮނޑު އަޅައި\nމި ކުފުރުގެ ނިޒާމު ކުރިއަރުވަން ނުކުމެތިބި މިފަދަ ޖާހިލުންތަކަކަށް ފާޑު ފާޑުގެ ރިޕޯޓު ތައްޔާރު ކުރަން ފުރުސަތު ލިބުނީމާ ދެން އުފެދޭނީ ފިތުނައާއި ފަސާދައާއި ބައިބައިވުން ނޫން ދެން ކޯއްޗެއްތޯއެވެ.؟\nއޮކްޓޯބަރ 21, 2019 09:48\nފިތުނަ ފަސާދަ އުފެއްދީ އެމްޑީއެން... ލާދީނީ އެމްޑީއެން އުވާލާ.... ބަލަ އަހަރުމެން އެމްޑީޕީގެ އާންމު މެމްބަރުން އެމްޑީޕީ އަށް އެވަރަށް ތާއިދުކޮށް ވޯޓް ދިނީ ތިހެން ލާދީނީ ވެގެން އުޅޭކަށް ނޫން... އެމްޑީއެން އުވާނުލަންޔާ މުޅި އާއިލާ އާ ރައްޓެހިން ޕާޓީން ވަކިވާނަން.... އެމްޑީޕީގެ ހާދަ މުޒާހަރާއަކަށް ދިއައިމޭ... ވަރަށް ދެރަ\nއޮކްޓޯބަރ 21, 2019 10:12\nތިއޮތީ އާރުލާފައިވާ ކަޅު ވަކަރު ގަނޑެއްގައި ހަކުރު ތިއްކެއް ޖަހާފައި، އިސާހިތަކު އެތަނަޑް މެހި ޖަހާ، ހިނިއަރާ އެތަން ހަޑިކޮށް އެވަކަރު ގަނޑު ނުފެންނަ ވަރު ކުރާނެ އަދި އެތާގައި އިށީންނަށް އަންނަ މީހުންނަށް އެވަކަރު ގަޑުވާނީ ނަޖިސް އެއްޗަކަށް، މިއީ ކަންބޮޑުވާން ޖެހޭ ކަމެއް. ﷲއަށް ހުރިހާ މީހުން އިމާންވުން ވާޖިބު!


Dhoonidhoogai Adeeb Othee Kuda Golhiehgai Kan Haama Vehje - Vaguthu\nދޫނިދޫގައި އަދީބު އޮތީ ކުޑަ ގޮޅިއެއްގައި\nޓަގު ބޯޓެއްގައި ރާއްޖެއިން ފިލައިގެން އިންޑިއާއަށް ދަތުރުކުރަމުން ދަނިކޮށް ހިފަހައްޓައި ކުރީގަ ނައިބް ރައީސް އަހުމަދު އަދީބު ހައްޔަރުކޮށް ދޫނިދޫގައި އޮތީ ކުޑަ ގޮޅިއެއްގައިކަން ހާމަ ވެއްޖެއެވެ.\n"ވަގުތު"އަށް އެނގިފައިވާ ގޮތުގައި އަދީބު މިހާރު އޮންނެވީ ރައީސް ޔާމީނުގެ ވެރިކަމުގައިވެސް އަދީބު ބަންދު ކޮށްފައި އޮތް ކުޑަ ގޮޅީގައެވެ.\nއެއީ ދޫނިދޫ ޔުނިޓު ދޭއްގެ ދެ ނަމްބަރު ގޮޅި ކަމަށް މައުލޫމާތު ލިބިފައިވެ އެވެ.\nއެ ގޮޅީގައި އަދީބު ކުރިންވެސް އޮތްއިރު، އެކަމާއި މިހާރު ސަރުކާރުގައި ތިބި ފަރާތްތަކުން، އެއިރުގެ ސަރުކާރަށް ވަރަށް ބޮޑަށް ފާޑުކިއެވެ.\nފުލުހުން އޭނާ ހައްޔަރުކޮށްގެން ދޫނިދޫއަށް ގެންގޮސްފައި ވަނީ، ޖިނާއީ މައްސަލައެއްގައި ކޯޓަށް ހާޒިރުވެ ހެކިބަސް ދިނުމަށް އެއްބަސްވުމެއްގައި ސޮއިކޮށްފައި ވަނިކޮށް ސުޕްރީމް ކޯޓުގެ އަމުރާއި ހިލާފަށް ރާއްޖެއިން ބޭރަށް ފިލައިގެން ދިޔަކަމަށް ބުނެއެވެ.\nއެ މައްސަލާގައި އޭނާ ހައްޔަރު ކުރީ ބައިނަލްއަގުވާމީ ގާނޫނުތަކާއި ޚިލާފަށް ކަމަށް ދައުލަތުންވެސް އެއްބަސްވުމާއި ގުޅިގެން ކްރިމިނަލް ކޯޓުން ރޭ އަދީބު މިނިވަން ކުރިއެވެ. އެހެން ނަމަވެސް އަނެއްކާ އޭނާ ހެނދުނު ހައްޔަރުކޮށް ދޫނީދޫއަށް ގެންދިޔައީ މިއަދު ހެނދުނުއެވެ. އަދި މިއަދު ހަވީރު 6:00 ގައި އަދީބުގެ މުއްދަތު ޖެހުމަށް ކޯޓަށް ގެންދާނެއެވެ.\nއޮގަސްޓް 5, 2019 16:43\nބަލަޓަގުބޯޓުގަ އަދީބުއޮތީކިހާވަރެއްގެ ގޮޅިއެއްގަބާ ހަމަގައިމުވެސް ޓަގުބޯޓުގެގޮޅލއައްވުރެ މިހާރުއޮތްގޮޅި ބޮޑުވާނެ\nއެގޮޅިއާއި މިގޮޅިއަކީ އެއް ގޮޅިއެއް. އެކަމަކު އޭރު ގޮޅި ސަކަރާތް މިހާރު ބަރާބަރު. ގަމާރު ސަރުކާރު. ލާދީނީ ސަރުކާރު. ގަންްޖާ ސަރުކާރު. ވަގު ސަރުކާރު. ނިރުބަވެރި ސަރުކާރު. އަނިޔާވެރި ސަރުކާރު. ލަދުހަޔާތް ކުޑަ ސަރުކާރު. އަދިވެސް އަދިވެސް......\nއޮގަސްޓް 5, 2019 16:54\nކުޑަ ގޮޅިވިޔަސް އަނދަގޮޅި ވިޔަސް ނުކުރާ ކުށަކަށް އަދަބު ދެވިގެންނުވާނެ. ތިޔަ ގޮޅިއަށްވެސް ލާން ޖެހުނީ ލާންޖެހޭވަރު ކުރީމަތާ. މިވަރު ވެގެންދާއިރު އަދިވެސް އިސްލާހު ވުމުގެ ޙިޔާލު ހުރިހެނެއް ހިޔެއްނުވޭ. ވަގުތުގެ ބޭނުން ހެޔޮގޮތުގައި ހިފުމުގެ ވިސްނުން ދެއްވާށި. ..\nއޮގަސްޓް 5, 2019 16:56\nސަޅި ހަމަ ...\nއޮގަސްޓް 5, 2019 17:01\nދެންފަހެ ދޫނިދޫގައި އަދީބު އޮތީ ކުޑަ ގޮޅިއެއްގައިކަމުގާ ބުނާތީޔާއި ދޫނިދޫގާ ގަނޑުވަރެއް ހުންނަކަން ނޭގޭތީޔާއި ބޮޑުގޮޅިޔެއްގާ ބަސްނާހާ ކުދިން ނުބެހެއްޓޭނެ ކަމަށް ޖެންޖަ މިނިސްޓުރީއިން ބުނެފާވާތީޔާއި ބޮޑުގޮޅިޔެއްގާ ބާއްވަންޖެހޭ އެއްވެސް ސަބަބެއް ސަރީޔަތަށް ޖީޕީއެސް ބެލުމުން ނުފެންނާތީ އަދީބު އޮންނަން ޖެހޭނީ ކުޑަ ގޮޅިޔެއްގާ ކަމުގާ އިއްވާ ތާސްބާގެ ގަނޑަކުން އޭނނާގެ މައްޗަށް ހުކުންކުރަމޭ.\nއޮގަސްޓް 5, 2019 17:06\nކޮބާތަ އޭގައި މައްސަލައަކީ! އަހަރުމެންވެސް އުޅެނީ 100 އަކަފޫޓު ކިރިޔާ ހަމަވާ ކުޑަ ގޮޅިއެއްގައި އެއީ 9000 ރުފިޔާ މަހަކު ދައްކައިގެން\nއޮގަސްޓް 5, 2019 17:11\nބޮޑު ގޮޅިއަކަށް ލާންވީތަ\nއޮގަސްޓް 5, 2019 17:22\nއަދީބު ބަހައްޓަންވީ ފެލިމަސްދަޅެއްގެ ތެރެއައްލާ ބަންދުކޮއްފައި.. ފިލަން އުޅޭވަރުން ގޮސް ދެން ކިހިނެތް ދޫކޮއްލާފައި މީނާ ބެހެއްޓޭނީ..\nކުޑަގޮޅި ތިކިޔަނީ ކިހާވަރު ގޮޅިއަކަށް؟ މާރުކޭޓްގަ ވިޔަފާރި ހިންގަންވެސް ދޫކޮށްފަހުރީ ހަމަ ކުޑަގޮޅި. ގައިމު ދޫނިދޫ 2ނަމަބރު ޖަލުގެ ގޮޅިތައް ވިޔަފާރި ކުރަން މާރުކޭޓުން ދޫކޮށްފަހުރި ގޮޅިތަކަށްވުރެން ބޮޑު! އަހަރެމެން ބޮޑެތިވިޔަފާރި މިހިންގަނީ މިކަހަލަ ގޮޅިގަނޑެއްގަ. ދެން އަދީބު ހަމައެކަނި އޮވެލަން ގަނޑުވަރެއް ދޭންޖެހޭތަ؟ އަހަރެމެން ޓެކްސް އެބަދައްކަމު، އެކަލޭގެ ބަލަހައްޓަންވެސް ޚަރަދުކުރައެއްނު ސަރުކާރުން؟ އޭނަ ދައުލައް ފެލާލީމަވެސް ބޮޑު މަހާޖައްރާފެއްވަރުގެ ޖަލުގޮޅިއެއްދޭންވީ. އަހެރެމެން ޓެސްކްދައްކަމުން ދައުލަތަށް އާމްދަނީ ހޯދާދޭތީ ދަނގަޑު ޓިނު ޖަހާފަ މާރޯއަވީގަ ހަދާފަހުރި ކުޑަގޮޅި. ކޮންވައްތަރު އިންސާފު!\nއޮގަސްޓް 5, 2019 19:47\nބަލަ ދެން ގެންގޮސް 5ތަރީ ހޮޓަލަކަށްތަ ލާންވީ ކުއްވެރިން ކުވެރިންގޮތުގަ ތިބެންޖެހޭނީ ވަކި މަގާމެއްގަ އުޅުނެކޭކިޔަފަ ޖަލަށް ލީމަ ވީއައިޕީ ޚިދުމަތް ދޭކަށް ނުޖެހޭ\nއޮގަސްޓް 5, 2019 20:02\nތީނަލާންވީ ތޫތުކުޅިގޮޅިއަށް. ކުޑަގޮޅިއަކަށްނުން. ބޮޑުވަގު\nއޮގަސްޓް 5, 2019 21:26\nއެމް ޑީ ޕީ މީހުން އޭރު ލެވި ހަޅޭއް މިހާރު ކޮބާ. ޢަދީބު ހުދު ކާފޫރައް ވީ ތޯ.. ކޮބާ އިންތި ކޮބާ ހަސަން ލަތީފު. ކޮބާ ޝިފާޒު..... ހުރިހާ ކަމެއް ތިމާ މީހުންގެ ވެރިކަމުގާ ... ﷲ ކޮންމެ ކަމެއް ވެސް ލޯ ތަކަށް އެދައްކަވަނީ... ލަހެއް ނުވިއެއްނު... ކުރިޔައް އަދި ހުރީ ބޮޑެތި ކަންކަން .... ފަހަރަކު ބޮމެއް އެދަނީ ގޮވަމުން\nއޮގަސްޓް 6, 2019 00:15\nހުދުކާފޫރަކީ ކޮންއެއްޗެއްކަން މިގަމާރަކަށް ނޭގޭ. ޢެކަމަކު ވީދޭވަރު ބަލާބަލަ.\nއޮގަސްޓް 6, 2019 08:17\nއޭ ބަލަ އަދީބާއެވެ. ކިތަންމެ ފައިސާ ގިނަވެފާ ގާތުގައި ވަރުހުރި ޒުވާން ނޫކަށީން ގެންގުޅެން ލިބުނަސް މާތްﷲ އަށް ބިރުވެތި ވާށެވެ. ތިބާއަށްވެސް ތައުބާވާނެ ފުރުޞަތު މާތްﷲ ދެއްވަވައިފިއެވެ. ނަމަވެސް ތިމާގެ އާރާއި ބާރު ދައްކާލަން ޓަގުބޯޓަށް އަރައިގެން ޤާނޫނުތަކާއި ކިލާފަށް އަދިވެސް ފިލަން އުޅޭތީ މ ހަމަ ޙައިރާންވަމެވެ. ތި އުޅެނީ ކިހާދުވަހަކު ދުނިޔޭގައި ދިރިހުންނާނެކަމަށްހެއްޔެވެ. ނިކަން ވިސްނާ ފިކުރުކޮށްބަލާށެވެ. ޑރ ޖަމީލުމެންނަށް ކަލޭ ދިނީ ކިހާ ބޭއިންސާފު ލަނޑެއްޔެވެ؟ ކަލޭ ހީކުރަނީ ފިރުއަޢުނާ ހާމާނާއި ޤާރޫނު ދެއްކިފަދަ ގަދަފަދަކަން ކަލެއްއަށްވެސް ދެއްކޭނެކަމަށް ހެއްޔެވެ. އޭ ހޭއަރާށެވެ. ކަލޯއެވެ. ގަދަ ކީރުތިވަންތަ ﷲ ތިބާގެ ކުރިމަތީގައިވެސް މީޒާން ބަހައްޓަވާނެއެވެ. އަދި ޢަމަލުތަކުގެ ފަތް ކިރުއްވާނެއެވެ. އޭ ޢަބްދުލްޣަފޫރުގެ ދަރި އަޙްމަދު އަދީބާއެވެ. ތިބާ ހޭއަރާށެވެ.\nއޮގަސްޓް 6, 2019 08:27\nމިހާރުދެން އެބަ އިނގޭ އަދީބު ފިލަން މިއުޅެނީ ފޮރުވާފައިހުރި ފައިސާކޮޅު ބޭނުންކޮށްގެން އުމުރުގައި ބާކީއޮތްތަނުގައި އުފަލުގައި އުޅެލަންކަން އ.ޑ.ޕ ބޭފުޅުން އެވަރުގެ ލަގާއެއް ދޭނެކަމަކަށް އަދީބު ނުވިސްނާނެ ކެންނާރި ދަންނަނުދަންނަ މާފަތް އެދުރުކަލޭގެ ހަދާ ޕްލޭން އަތަށްގޮވަނީ މިކަމުގެ އަޑީގައިހުރީ އޭނަ މިސަރުކާރުން އަދީބަކީ ޟޮހީފް ބޭފުޅަކަށްވެސް ހެދީ ކުށެއްނެތް މައުސޫމް ބޭފުޅަކަށްވެސް ހެދީ ދެން ކުޑަގޮޅިއަށް ލާފަ އަނެއްކާވެސް ކޮންމެވެސް ނާޖައިޒް ފައިދާއެއް އަދީބުގެ ފަރާތުން ލިބިގަންނަން މިސަރުކާރުން ތިޔަ އުޅެނީ ރައީސް ޔާމީން ޖަލަށްލާން ކުރާ މަސައްކަތުގެ ނުބައި ރޭވުން ގަދަބާރުން އަދީގެ ހެކިބަސް ނަގަން ކުރާކަމެއް ހެކިބަސް ދޭން މަޖުބޫރުވާފަދަ ހުކުމެއްވެސް އިޔާދަ ކޮށްފާނެ ހެކިބަސް ނިމޭއިރަށް އަނބުރާ އެހުކުމުން ބަރީއަވާނެ މިއީ ސިޔާސީ ކުޅިގަނޑު ދާނެގޮތް އިންޑިއާއިންވެސް ހިމާޔަތް ދޭނެ އ.ޑ.ޕ މީހެއްނަމަ މިސަރުކާރުން ހިމާޔަތް ނުދޭށޭބުނީމަ ނުދިނީ އެކަމަކު އެހެން ސަރުކާރެއް އޮވެ އ.ޑ.ޕ މީހަކަށް ހިމާޔަތް ނުދޭން އެންގިޔަސް އިންޑިއާ އެކަމަށް ޗެލެންޖް ކުރާނެ މިގައުމުގަ އަދުލު އިންސާފް ގާއިމް ކުރެވޭނީ ކެންނާރި ދަންނަ ނުދަންނަ މާފަތް އެދުރު ކަލޭގެ ކިބައިން މިގައުމު ސަލާމަތް ވެގެން\nއޮގަސްޓް 6, 2019 09:49\nފަލަގެރި އޮތީ ދޫނިދޫ ވިނަދަނޑުގަ ފެހިވިނަ ކާން ބާއްވާފަ! ގްލޮކޯމާއަށް އެންމެ ރަގަޅީ ދޫނިދޫގެ ފުއްޓަރުމަތިން އަންނަ ތާޒާ ވައިރޯޅި! ގޮޅިއަކަށްނޫން ލާންވީ، އޭނާ ކަޅުހަމަކަށްލާފަ މަތިޖަހާފަ ބާއްވަންވީ! ކިހާދެރަކަމެއްް؟


Hudie: Makeup aai hijab fashion ge enme uhugai, Academy eh hulhuvumuge ummeedhugai - One Online\nމޭކަޕާއި ހިޖާބު ފެޝަންގައި ވިދަމުން އަންނަ އާމިނަތު ހުދާ (ހުޑީ) --\nމިއަދު ކޮންމެ ފާޑެއްގެ ޑިޒައިނެއްގެ ހެދުމެއްވިޔަސް ބުރުގާ ހެދުމަކަށް ބަދަލުކޮށްލުމަކީ ހަމަ އާދައިގެ ނުހަނު ފަސޭހަ ކަމެކެވެ. އަތްކުރު ހެދުންތަކާއެކު އަތުގެ ހާމައަށް އޮންނަ ބައި ނިވާ ކުރުމަކީ އިތުރު ފެހުމަކާ ނުލައި ފަސޭހަކަމާއެކު ކޮށްލެވޭ ކަމެކެވެ. ހިޖާބާ މެދު ކިތަންމެ ހިޔާލު ތަފާތުވުންތަކެއް އޮތަސް، ރީތި ގޮތާއި ފަސޭހަ ގޮތް ކޮންމެ މީހަކަށްވެސް ކަމުދެއެވެ.\nރާއްޖޭގައިވެސް މިއަދު ހިޖާބު ފެޝަންގެ ނަމުގައި ސޯޝަލް މީޑިއާއިން ފެށިގެން އާދައިގެ ހެދުން ފަހާ ތަނާ ހަމައަށް ހިޖާބުގެެ ވައްޓަފާޅި ވަނީ ދެމިގެންގޮސްފައެވެ. މިއަދު އެންމެ ފަހުގެ ފެޝަނަށް ބުރުގާ އެޅުމަށް ފޯނުގެ އެހީގައި އަމިއްލައަށް މަސައްކަތް ކުރެވެއެވެ. ރާއްޖޭގައި މިކަމަށް ހާއްސަކޮށް ފޭސްބުކް ބްލޮގުތަކާއި ޕޭޖުތައް އެބަހުއްޓެވެ. ނުހަނު ކާމިޔާބުކަމާއެކު ކުރިއަރައިގެންދާ ޒުވާނުން މި ދާއިރާގައި ގިނަކަން ފާހަގަކޮށްލެވެއެވެ.\nހިޖާބުގެ ފެޝަނާ ގުޅިގެން ރާއްޖޭގައި ކޯސްތައް ހިންގުމާއި އެ ކޯސްތަކުން ތައްޔާރުވެގެން ނުކުންނަ ޒުވާން ހިޖާބުފެޝަން ޑިޒައިނަރުން އަމިއްލަ ވިޔަފާރީގައި ނަފާ ހޯދުމަކީ ބޮޑު ކާމިޔާބަކާ ފަހުރެއްކަން ގައިމެވެ.\nރާއްޖޭގައިވެސް މިއަދު ޒަމާނަށް ފެތޭ އެންމެ ފަހުގެ ފެޝަނަށް ބުރުގާ އެޅުމަކީ އާންމުވެފައި ދިވެހިންގެ މެދުގައި އެހާމެ މަގުބޫލު ކަމެއްމެއެވެ. އަދި އެތައް ގޮންޖެހުންތަކަކާއެކުވެސް މިއީ ކާމިޔާބާއި ކުރިއެރުން އޮތް ކަމެއްކަން ދިވެހި އަންހެން ކުދީން ވަނީ ސާބިތުކޮށްދީފައެވެ.\nވިޔަފާރިއަކަށްވުރެ ބޮޑަށް ހޮބީއެއް!\nހުޑީގެ މޭކަޕް --\nމީގެ ހަ ވަރަކަށް އަހަރު ކުރީން ސްރީލަންކާއަށް ދިޔަ ދަތުރެއްގައި އަމިއްލަ ހިތްހަމަޖެހުމަކަށް ނުވަތަ ހޮބީއަކަށް ކުރާ ކަމަކުން އިތުރަށް ދަސްކުރުމަށް ހެދި "ޕްރޮފެޝަނަލް މޭކަޕް ކޯސް" ނިންމާލާފައި މާލެ އައިސް ހިޖާބު ފެޝަނުގެ އާ ދުނިޔެއެއް ރާއްޖެއަށް ތައާރަފުކޮށްދިން އާމިނަތު ހުދާ، އާންމު މަޝްހޫރު ނަމުންނަމަ ހުޑީ އަކީ ހިތްވަރުގަދަ ނަމޫނާ އަންހެނެކެވެ.\nތ. ތިމަރަފުއްޓަށް އުފަން އައިޝަތު ނާސިރާ އާއި އާދަމް އަހުމަދުފުޅުގެ ތިން ދަރީންގެ ތެރެއިން، އެ ދެމަފިރިންގެ ހުރި ހަމައެކަނި އަންހެން ދަރިފުޅު އަދި ދޮށީ ދަރިފުޅު އާމިނަތު ހުދާއަކީ މިއަދު ހިޖާބު ފެޝަނުގެ އުދަރެހުގައި ވިދައި ބަބުޅަމުން އަންނަ ތަރިއެކެވެެ.\n"ހިޖާބާ މެދު މިހާރު މީހުން ދެކޭ ގޮތް ވަރަށް ބޮޑަށްވެސް ތަފާތު. ބުރުގާ ނޭޅުމަށްވުރެ ބުރުގާ އެޅުން މިހާރު ގިނަ އަންހެން ކުދިން ހިޔާރު ކުރަނީ. ކުރިން ބުރުގާ ނާޅާ ކުދިން، މޭކަޕް އެންޑް ހިޖާބު، ހިޖާބު ފެޝަންގެ ކޯސްތައް ހެދުމަށްފަހު ނޫނީ އަޅުގަނޑުގެ ހިދުމަތް ލިބުމަށްފަހު ވަަރަށް ގިނަ ކުދިން އެބަހުރި ހަމަ ބުރުގާ އަޅާ ހިތުން ޑްރެސްކޯޑް ހިޖާބަށް ބަދަލުކޮށްފައި. މިއީ ވަރަށް ގިނައިން ދިމާވެފަ ހުރި ކަމެއް،"\nހުދާ ވަނީ ބިޒްނަސް މެނޭޖްމަންޓު ވިތު އަ ސްޕެޝަލިޒަމް އިން އީ ބިޒްނަސް އިން ބީއޭ ފާސް ފަހުރުވެރި އޭ ޑިގްރީއަކުން ހާސިލުކޮށްފައެވެ. އަދި ސްރީލަންކާގެ ޕްރޮފެޝަނަލް މޭކަޕް އެކެޑަމީ އިން ޕެރޮފެޝަނަލް މޭކަޕް އާޓިސްޓްރީ ކޯސް ފުރިހަމަކުރުމަށްފަހު މި ދާއިރާގައި މަސައްކަތްކުރަން ފެށި ގޮތާއި މިފަދަ ދާއިރާއަކުން ކޯސް ހިންގުމަށް ގަސްތުކުރި ސަބަބު "ވަން" އަށް ހުޑީ ކިޔައިދިނެވެ.\n"2016ގައި ކޯސް ހެދުމަށްފަހު މާލެ އައިސް މަސައްކަތް ފެށީ. ކޯހަށް ހަރަދުވީ ގާތްގަނޑަކަށް 5،000 ރުފިޔާ. ދެން ގަތް މޭކަޕް ސާމާނާއެކު މަސައްކަތް ފެށުމަށް ހަރަދުވީ 15،000 އެއްހާ ރުފިޔާ. އެއީ ފުރަތަމަ މިކަން ފެށުމަށް ހޭދަވީ ވަރު. އެއްމަހުގެ ކޯހަކަށްފަހު މާލެ އާދެވުމާއެކު މަސައްކަތް ފަށައިފިން. އާދައިގެ ޕާޓީތަކުން ފެށިގެން ކައިވެނި ޕާޓީތަކަށްވެސް މޭކަޕް އެންޑް ހިޖާބުގެ ހިދުމަތްދެން. އަތޮޅުތެރޭގެ ތަފާތު ރަށްރަށަށް ގޮސް މި މަސައްކަތް ކުރަން. މިއީ ޑިޖިޓަލް ހޮބީ ބިޒިނަސްއެއް،" އޭނާ ބުންޏެވެ.\nމި ދާއިރާއަށް ހުޑީގެ ޝައުގުވެރިކަން އުފެދުނީ ވެސް ހޮބީއެއްގެ ގޮތަށެވެ. އެގޮތަށް މިހާރު ވެސް ވިޔަފާރިއަކަށް ވުރެ ބޮޑަށް މިކަމަކީ އޭނާއަށް ހޮބީއެކެވެ.\nދާއިރާ ފުޅާކުރުމަށް ރަށްރަށުގައި ވެސް އަމިއްލަ މަސައްކަތްތަކެއް!\nހުޑީ، ކޯހެއްގައި ކިޔަވައިދެނީ --\nހުދާގެ އެ ހުރިހާ މަސައްކަތެއް ވެސް ކުރަނީ އެކަންޏެވެ. ރަށްރަށުން އަންނަ ރިކުއެސްޓުތަކަށް ވެސް ހުރިހާ ތައްޔާރީތަކެއް ވެގެން ދަތުރުކޮށް, ހުރިހާ ކަމެއްހެން ކުރަނީ އަމިއްލައަށެވެ. އެ މަސައްކަތް ފެށިތާ ހަތަރު މަހަށްފަހު ހުދާ ބޭނުންވީ މި ދާއިރާއިން ކުރިއަށްދާން ބޭނުންވެފައި ރަށްރަށުގައި ތިބި މީހުންނަށް އެ ހުނަރުތައް ދަސްކޮށްދިނުމަށެވެ.\n"މޭކަޕް އާޓިސްޓުންވެސް ކޯސްތައް ހިންގަނީ މާލެއަށް ހާއްސަކޮށް. މާލޭގައި ތިބޭ ކުދިންނަށް ފުރުސަތު އޮތަސް އަތޮޅުތެރޭގެ ރަށްރަށުގައި، ކިޔެވުން ނިންމާލާފައި ކަމެއް ނުކޮށް ތިބޭ ކުދިން ވަރަށް ގިނަ. އެހެންވެ ހިތަށް އެރީ މިކަމަށް ޝައުގުވެރިކަން ހުއްޓަސް ފުރުސަތެއް ނުލިބިފަ ތިބި ކުދިންނަށް އެހީވާނީއޭ. ދެން ރައްޓެހިން މެދުވެރިކޮށްގެންނާއި، ކައުންސިލާ ގުޅިގެން އަދިި ވިމެންސް ޑިވެލޮޕްމަންޓް ކޮމެޓީތަކާ ގުޅިގެން ކޯސްތައް ހިންގަން ފެށީ. މިގޮތުން ހިންގި ކޯސްތަކުން ވަރަށް ގިނަ ކުދިން މި ދާއިރާގައި މަސައްކަތްވެސް ކުރަން ފަށައިފި," ހުދާގެ ކާމިޔާބު މަސައްކަތާ ގުޅޭގޮތުން ބުންޏެވެ.\nހުޑީ ނަގައިދިން ކޯހެއް ފުރިހަމަކުރި ބައިވެރިން --\nހުޑީއަކީ ގޮންޖެހުންތަކާއި ހުރަސްތަކަކާއެކުވެސް ކާމިޔާބުގެ ހަރުފަތްތައް ގިރާކުރެވިދާނެކަން އަންގައިދޭ ރަނގަޅު ނަމޫނާ މިސާލެކެވެ. ހުދާ މިވަނީ މަންމައާއި ބައްޕަގެ އެހީތެރިކަމާއި ދެ ފިރިހެން ކޮއްކޮގެ އެއްބާރުލުމާއެކު ނުހަނު ކާމިޔާބު އަންހެނަކަށް ވެފައެވެ. އާމްދަނީ ހޯދުމަށް މިއީ ހަމަ ވަރަށްވެސް ރަނގަޅު ނަފާ ލިބޭ މަސައްކަތެއް ކަމަށް ހުދާ ގަބޫލުކުރެއެވެ. އަދި މުވައްޒަފުންތަކެއް ނެތަސް އެކަނި މިފަދަ ކަމެއް ކުރުމަކީ ކަމަށް ހުރި ލޯތްބާއި ޝައުގުގެ ބޮޑުކަން ހާމަވާ ކަމެކެވެ.\nފޭސްބުކްގައި "ހުޑީސް މޭކަޕް އެންޑް ހިޖާބު" ގެ ނަމުގައި ޕޭޖެއް ހިންގާ ހުދާ، އެންމެ ބޮޑު ކާމިޔާބެއް ކަމަށް ދެކެނީ 15 އަށްވުރެ ގިނަ ރަށުގައި ކޯސް ހިންގައި، އެ ކޯސްތަކުން ނުކުތް ދިވެހި އަންހެނުން މި ދާއިރާގައި އަމިއްލަ ވިޔަފާރި ފަށާފައިވުމެވެ. ހުދާގެ އުންމީދަކީ ރާއްޖޭގައި "ހިޖާބު ލައިން" އެއް ލޯންޗުކުރުމާއި މޭކަޕް އެންޑް ހިޖާބުގެ އެކެޑެމީއެއް ހުޅުވުމެވެ. ބުރުގާ އެޅުމުގައި ޒީނަތްތެރި ތަފާތު އަމިއްލަވަންތަ ކުލައެއް ޖެއްސުމުގައި ނުހަނު ކާމިޔާބު ހުދާ އޭނާގެ ކުރިއެރުމުގައި އެންމެ ބޮޑަށް ފާހަގަކުރަނީ ލޯބިވާ މަންމައާއި ބައްޕަގެ އެހީތެރިކަމާއި އެއްބާރުލުމެވެ.\n"ތިމާ ލޯބިވާ މަސައްކަތެއް ކޮށްގެން ރަނގަޅު ނަފާ ލިބުމަކީ ވަރަށް ބޮޑު ކުރިއެރުމެއް އަދި ވަރަށް ބޮޑު ހިތްހަމަޖެހުމެއް. އުންމީދަކީ ރާއްޖޭގެ އެކި ރަށްރަށުގައި މި މަސައްކަތް ކުރަން ބޭނުންވެފައި ތިބޭ ކުދިންނަށް ދަސްކޮށްދީ އެކުދިންނަށް ވެސް ރަނގަޅު އާމްދަނީއެއް ލިބުން،"\nހުޑީގެ ހިޔާލަށާއި މަސައްކަތަށް ސާބަހެވެ. ދިވެހި އަންހެން ދަރީންނަކީ ހިތްވަރުގަދަ ކެރޭ ބައެއްކަމުގެ ހެއްކަކަށް ހުޑީ ފުދެއެވެ. "ވަން" އިން އެދެނީ ހުޑީ އަށް އިތުރު ކާމިޔާބާއި ކުރިއެރުމެވެ.\nގުޅޭ ޓެގު މީހުން


Jabir garaaru hushahelhuvee live kuraathy: Ali Niyaaz\n"ޖާބިރު ގަރާރު ހުށަހެޅުއްވީ ޓީވީން ޖަލްސާ ލައިވްކުރާތީ"\n0 June 17th, 2019 - 12:02 PM\nކާށިދޫ ދާއިރާާގެ މެމްބަރު އަބްދުﷲ ޖާބިރު މިއަދު ރައްޔިތުންގެ މަޖިލީހަށް ހުށަހެޅުއްވި ގަރާރަށް މަޖިލީހުގެ ގިނަ އަދަދެއްގެ މެމްބަރުން ފާޑުކިޔަން ފަށައިފިއެވެ.\nމިގޮތުން ހުޅުމާލޭ ދާއިރާގެ މެމްބަރު އަލީ ނިޔާޒް ވިދާޅުވެފައިވަނީ ޖާބިރު ސަރުކާރަށް ބޮޑެތި ތުހުމަތުތަކެއް ކޮށް ރައްޔިތުންގެ މަޖިލީހަށް ގަރާރެއް ހުށަހެޅުއްވިއިރު ޖާބިރަކީ ރައްޔިތުންގެ މަޖިލީހުގެ ސަރުކާރު މަސްއޫލިއްޔަތު އަދާކުރާ ކޮމެޓީގެ ނައިބު މުގައްރިރުކަމަށެވެ. އަދި އެ ފަދަ މައްސަލަތައް ފްލޯއަށް ހުށަހެޅުމުގެ ބަދަލުގައި ކޮމެޓީތަކަށް މައްސަލަ ހުށަހަޅައިގެން ގެންދިއުން ބުއްދިވެރިމަށެވެ.\n"ކޮމެޓީގެ ވަގުތަކީ ވެސް ލައިވް ކުރާ ވަގުތުތަކެއް. އެހެންވީމާ ކޮންމެހެން ލައިވް ނުކުރާތީ ރައްޔިތުންނަށް އެ މައުލޫމާތު ހާމަނުކުރެވިދާނެތީ ދިމާވާ ކޮންމެ މައްސަލައެއް މިގޮތަށް ފްލޯއަށް ގެނައުމަކީ އެންމެ ޒިންމާދާރުކޮށް ކުރެވޭ ކަމެއްކަމަށް އަޅުގަނޑު ނުދެކެން،" މިއަދުގެ މަޖިލިސް ޖަލްސާގައި ނިޔާޒް ވިދާޅުވިއެވެ.\nޖާބިރު ހުށަހެޅުއްވި ގަރާރުގައި ވަނީ ގެސްޓު ހައުސްތައް ހިިންގުމުގެ ސިޔާސަތުގައި ހުރި ކަންބޮޑުވުންތަކެކެވެ. އެގޮތުން ގެސްޓުހައުސް ވިޔަފާރި މުޅިން އެއްކޮށް ބިދޭސީންނަށް ކޮންޓްރޯލް ކުރެވޭނެ ފުރުސަތު ސަރުކާރުގެ ގެސްޓުހައުސްގެ ސިޔާސަތުގައި އެބައޮތްކަމަށް ވެސް ވަނީ އެ ގަރާރުގައި ވިދާޅުވެފައެވެ.\nނިޔާޒުގެ އިތުރުންް އިހަވަންދޫ ދާއިރާގެ މެމްބަރު މުހައްމަދު ޝިފާއު ވެސް ވިދާޅުވީ ޖާބިރު ހުށަހެޅުއްވި ގަރާރަކީ ސަރުކާރަށް ތުހުމަތުތަކެއް ކޮށް ބޮޑެތި ބަދުނާމުތަކެއް އަޅުވަން މަޖިލީހަށް ހުށަހެޅި ގަރާރެއް ކަމަށެވެ.\n"ރޯ ބުހުތާނު ދޮގު ވާހަކަތަކެއް އޭގައި އެކުލެވިގެންވާ ގަރާރެއް. ސަރުކާރުން ލޯކަލް ޓޫރިޒަމްް ކުރިއެރުވުމަށް ބުރަ މަސައްކަތްތަކެއް ކުރަމުންދާ ވަގުތެއްގަ ސަރުކާރުގެ ސިޔާސަތުތަކާ ހިލާފަށް ވާހަކަތަކެއް ލިޔެ މި މަޖިލިސް ފްލޯއަށް ގެނައުމުގެ ބޭނުމެއްގެ ގޮތުގައި އަޅުގަަނޑަށް ފެނިގެން މިދަނީ އެ މަނިކުފާނުގެ ހިތުގައި ސަރުކާރާ މެދު ހުރި ބައެއް ޖަޒުބާތުތައް ރައްޔިތުންނަށް ފެންނާނެ ކަހަލަ ގޮތަކަށް މި މަޖިލީހުގެ ފްލޯއަށް ހުށަހެޅުން" އިހަވަންދޫ ދާއިރާގެ މެމްބަރު ވިދާޅުވިއެވެ.\nއިހަވަންދީ ދާއިރާގެ މެމްބަރު އެހެން ވިދާޅުވުމުން ޖާބިރު ވަނީ ނިޒާމީ ނުކުތާއެއް ނަންގަވައި މަޖިލީހުގައި ބަހުސް ކުރަން ވާނީ ހުށަހެޅިފައިވާ ގަރާރާގުޅޭ ގޮތުންކަމަށާއި، މަޖިލީހަކީ މެމްބަރުންގެ ވާހަކަ ދައްކަން އޮތްތަނެއް ނޫންކަމަށް ވިދާޅުވެފައެވެ.\nޖަބީރު ނިޒާމީ ނުކުތާ މަޖިލީހުގެ ރައީސް، ރައީސް މުހައްމަދު ނަޝީދު ގަބޫލު ކުރައްވާ "ގަރާރަށް ވާހަކަ ދެއްކެވުމުން ބުއްދިވެރިވާނެކަމަށް" ވިދާޅުވެ އިހަވްނދޫ ދާއިރާގެ މެމްބަރަށް ނަސޭހަތް ދެއްވިއެވެ.


Alaamaaiy Thakeh Huri 14 Meehaku Hulhulegai Isolate Koffi | Hathaavees\nއަލާމާތްތަކެއް ހުރި 14 މީހަކު ހުޅުލޭގައި އައިސޮލޭޓު ކޮށްފި\nމިއަދު މާލެއިން ކޮވިޑް19 އަށް ޕޮޒިޓިވްވި މީހާއާ ކޮންޓެކްޓުވި 14 މީހަކު ހުޅުލޭގައި އައިސޮލޭޓު ކޮށްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ ކޮށްފައިވާ ޓްވީޓެއްގައި ބުނީ ކޮވިޑް19 އަށް ޝައްކު ކުރެވޭ އަލާމާތްތަކެއް ހުރި 14 މީހަކު ހުޅުލޭ އައިސޮލޭޝަން ފެސިލިޓީއަށް ބަދަލުކުރުމުގެ މަސައްކަތް ކުރެވެމުންދާ ކަމަށެވެ. އެޗްޕީއޭ އިން ބުނީ އެ 14 މީހުންނަކީ މިއަދު މާލެއިން ޕޮޒިޓިވްވި މީހާއާ ކޮންޓެކްޓުވި މީހުން ކަމަށެވެ.\nމިހާތަނަށް މިއަދު މާލެއިން ޕޮޒިޓިވްވި މީހާގެ ޑައިރެކްޓު ކޮންޓެކްޓެއް ވަނީ ކޮވިޑް19 އަށް ޕޮޒިޓިވް ވެފައެވެ. އެއީ އެމީހާގެ ދަރިފުޅު ކަމަށްވެއެވެ.\nއެޗްޕީއޭ އިން މިރޭ ވަނީ އެމީހާއާ ކޮންޓެކްޓުވި 11 މީހުންގެ ސާމްޕަލް ނަގާފައިވާ ކަމަށް ބުނެފައެވެ. އަދި އެ މީހުންގެ ތެރެއިން 10 މީހުން އެ ބައްޔަށް ނެގެޓިވް ވެފައިވާ ކަމަށް އެޗްޕީއޭ އިން ބުންޏެވެ. އެ މީހުންގެ ތެރެއިން 11ވަނަ ސާމްޕަލް އަކީ އެމީހާގެ ދަރިފުޅެވެ.\nމިއަދު ހެނދުނު މާލެއިން ކޮވިޑް19 އަށް މީހަކު ޕޮޒިޓިވް ވުމާއި ގުޅިގެން ޑިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ސޮއި ކުރައްވާ ވަނީ 24 ގަޑިއިރަށް މާލެ ސަރަހައްދު ލޮކްޑައުން ކުރުމަށް އަންގާފައެވެ. އަދި މިރޭގެ ވަގުތެއްގައި އެޗްޕީއޭ އިން ވަނީ މާލެއިން މިއަދު ކޮވިޑް19 އަށް ޕޮޒިޓިވް ވެފައިވާ މީހަކު ފެނިފައިވުމާއި ގުޅިގެން އެ ބަލި ފެތުރިދާނެ އެންމެ ނުރައްކާތެރި ހާލަތަށް މާލެ ގޮސްފައިވާ ކަމަށް ކަނޑައަޅާފައެވެ.\nPrevious މާލެއިން ޕޮޒިޓިވްވި މީހާއާ ކޮންޓެކްޓުވި 10 މީހެއްގެ ނަތީޖާ ނެގެޓިވް، ޕޮޒިޓިވްވީ ދަރިފުޅު\nNext މާލެއިން ތިންވަނަ މީހަކު ކޮވިޑް19 އަށް ޕޮޒިޓިވްވެއްޖެ\n1 thought on “އަލާމާތްތަކެއް ހުރި 14 މީހަކު ހުޅުލޭގައި އައިސޮލޭޓު ކޮށްފި”\nއޭޕްރީލް 17, 2020 at 12:26 am\nThihurihaa zimmaa eh dhaulathun nagan jehenee, thibali travel history eh nei meehakah jehunee keevve,


ގިނަބަޔަކު އިންތިޒާރު ކުރަމުން އަންނަ "އެހެނަސް" ގެ، ފުރަތަމަ ފަސް އެޕިސޯޑް އޮލިމްޕަހަށް!\nގަނާކުރުމާއި ދެކޮޅަށް މައްޝޫރު ވާހަކަ ލިޔުންތެރިޔާ އަހުމަދު އިޤްބާލް (އައިކިޔު) ލިޔެ އުފައްދާފައިވާ ވެބްސީރީޒް "އެހެނަސް" ގެ ފުރަތަމަ ފަސް އެޕިސޯޑް އޮލިމްޕަހު ސްކްރީނުގައި އެޅުވުމަށް ނިންމައިފިއެވެ.\nއައިކިޔު ލިޔުނު ކާމިޔާބު އެއްވާހަކަ ކަމަށްވާ "އެހެނަސް ހަމަ ލޯބިވެޔޭ.." ގެ މައްޗަށް ބިނާކޮށް އުފައްދާފައިވާ މިވެބްސީރީޒް ޕްރިމިއަރކޮށް، ފުރަތަމަ ފަސް އެޕިސޯޑް ބެލުންތެރިންނަށް ދައްކާލުމަށް ހަމަޖެހިފައިވަނީ މިމަހުގެ 16 ވާ އަންގާރަ ދުވަހު ހަވީރުއެވެ.\nމިއީ ފިލްމެއް ފަދައިން ސީރީޒެއް ރާއްޖޭގައި ޕްރިމިއަރ ކުރާ ފުރަތަމަ ފަހަރުވެސް މެއެވެ. އެއް ދުވަހުގެ އެޝޯވ އަށް ޓިކެޓު މިއަދު މެންދުރު 14:00 އިން ފެށިގެން އޮލިމްޕަހުގައި ވިއްކަން ފަށާނެއެވެ. ޓިކެޓެއްގެ އަގަކީ 100 ރުފިޔާއެވެ.\nއަންގާރަ ދުވަހު ހަވީރު "އެހެނަސް" ޕްރިމިއަރ ކުރާއިރު، ހަމަ އެރޭ 21:00 ގައި މިވެބްސީރީޒް "ބައިސްކޯފު" އެޕްލިކޭޝަނުގައި ވެސް ޕްރިމިއަރ ކުރާނެ ކަމަށް ޕްރޮޑިއުސަރ އިޤްބާލް ބުނެފައިވެއެވެ.\n"އެހެނަސް" ވެބްސީރީޒަކީ ގަނާ ކުރުމުގެ ޝިކާރައަކަށްވެފައިވާ، ޠަބީޢަތުގައި "ރަނޑު" ގޮތެއް ހުންނަ ޒުވާން ފިރިހެން ކުއްޖަކަށް ދިމާވި ހާދިސާތަކެއް ދައްކުވައިދޭ ސީރީޒެކެވެ.\nކުޅަދާނަ އެކްޓަރ/ޑާންސަރ/ޑައިރެކްޓަރ ރަވީ ފާރޫޤްގެ މޮޅު ޑައިރެކްޝަނެއް ދައްކުވައިދޭ މިސީރީޒްގައި ފިލްމު އިންޑަސްޓްރީއަށް އައު މޫނުތަކެއް ވެސް ފެނިގެންދާނެއެވެ. އެގޮތުން ލީޑް ރޯލުން ފެނިގެންދާނީ މުޙައްމަދު ވިޝާލް (ރޯމަން) އާއި ފާތިމަތު ސަރާ އާދަމް އެވެ.\nއެމީހުންގެ އިތުރުން އައިމިނަތު ޝަމާނާ، އައިމިނަތު ސިލްނާ، މަރިޔަމް ވަހީދާ (ޔަމް)، އަހުމަދު މަސީޙު، އަހުމަދު ޝާރިފް، މުޙައްމަދު ޔާމިން އަލީ އަދި އަލީ އުސާމް ވެސް ފެނިގެންދާނެއެވެ. އަދި ފިލްމު "ބޮސް" އިން ގިނަ ބެލުންތެރިންގެ ހިތްތައް ދަމައިގަތް މުޙައްމަދު ޔުނާން އާއި ކާމިޔާބު އެތައް ފިލްމެއްގެ ސައިޑް ރޯލަކުން ފެނިގެންގޮސްފައިވާ ކުޅަދާނަ އެކްޓަރު އަލީ ނަދީޙް (ޗައްނަ) ވެސް މިވެބްސީރީޒް އިން ފެނިގެންދާއިރު ކުޅަދާނަ އެކްޓްރެސް ޝީލާ ނަޖީބާއި މުޙައްމަދު މަނިކު ވެސް "އެހެނަސް" ގެ މުހިންމު ރޯލަކުން ފެނިގެންދެއެވެ.


ރިޔާސީ އިންތިޚާބު 2018 (8): ދިވެހި ފަސްގަނޑުގައި ޢަލްމާނީ ފިކުރު! – Shafeeu Abdullah\nރިޔާސީ އިންތިޚާބު 2018 (8): ދިވެހި ފަސްގަނޑުގައި ޢަލްމާނީ ފިކުރު!\nAugust 8, 2018 ޝަފީޢު ޢަބްދުﷲ\nއަލްޙަމްދު لله ، ވައްޞަލާތު ވައްސަލާމު ޢަލަލް ރަސޫލިލްކަރީމް، ވަޞަޙާބަތިހީ އަޖްމަޢީން، أما بعد؛\nކުރީ ޢަދަދުގައި ވަނީ، ޢަލްމާނީފިކުރު އުފެދިގެން އައިގޮތުގެ މައްޗަށް ކޮންމެވެސް ވަރަކަށް ބަލައިލެވިފައެވެ. މިޢަދަދުގައި އަޅުގަނޑު ބަލައިލަން ބޭނުންވަނީ، ދިވެހިފަސްގަނޑުގައި އެކަމަށް ވަކާލާތުކުރާ މީހުން އެބަތިބިތޯއެވެ.\nޝައްކެއްނެތްގޮތުގައި، ކުރީ ޢަދަދުގައި ފާހަނގަކުރެވިފައިވާނެ ފަދައިން، މިލިޔުންތަކުގެ އެންމެ ބޮޑު ބޭނުމަކީވެސް، ދިވެހިފަސްގަނޑަށް މިފިކުރުގެ ނުރައްކާތެރިކަމާއި، ނާމާންކަން އޮތް މިންވަރު ރައްޔިތުންނަށް ހާމަކޮށްދިނުމެވެ. މިއީ ދިވެހިރާއްޖޭގައި އޮތް މާތްވި އިސްލާމްދީނަށް އޮތް އެންމެ ބޮޑު ގޮންޖެހުމެވެ. އިސްލާމީ ޝަރީޢަތަށް އޮތް އެންމެ ބޮޑު ގޮންޖެހުމެވެ. މުޖުތަމަޢުގައި، އިލްޙާދާއި، ދީނީ މިނިވަންކަމާއި، އަޚްލާޤީގޮތުން އެއްވެސް ހައްދެއްނެތްގޮތުގައި (އެލް،ޖީ،ބީ،ޓީ ރައިޓްސް ފަދަ) މިނިވަންކަން ލިބެންއޮތް އެންމެ ބޮޑު ދޮރެވެ. މިދޮރު ހުޅުވުމަކީ، އިސްލާމީ ޝަރީޢަތް އެކީއެކައްޗަށް އެއްފަރާތްކޮށްލެވުމެވެ. ދީނަކީ، އިންސާނާއާ އޭނާގެ ވެރިރައްބާ ދެމެދުގައި އޮންނަ އެއްޗަކަށް ހަމައެކަނިވެ، ދީނުގެ ހުރިހާ ދައުރުތައް އުވިގެންދިޔުމެވެ. މިސްކިތާއި ޖެހިގެން ބުދުފައްޅިއެއް، ބުދުފައްޅިއާ ޖެހިގެން ކަނީސާއެއް އެޅުމުގެ ފުރިހަމަ މިނިވަންކަން ލިބިގެންދިޔުމެވެ. ސައިހޮޓަލާ ޖެހިގެން ރާހޮޓަލެއް (ބަރ) ހުޅުވުމުގެ މިނިވަންކަން ލިބުމެވެ. މިހެންގޮސް ލިސްޓު ވަރަށް ދިގުކުރެވިދާނެއެވެ. އިސްލާމީ ޝަރީޢަތް ފުނޑުފުނޑުކޮށްލުންފަދަ ކަމެކެވެ.\nދިވެހި ފަސްގަނޑުގައި ޢަލްމާނީ ފިކުރު:\nރައީސް މުޙައްމަދު ނަޝީދު:\nދިވެހިރާއްޖޭގައި ޢަލްމާނީފިކުރަށް، އެންމެ ބޮޑަށް ވަކާލާތުކުރާ މީހުންގެ ތެރޭގައި، އެންމެ ނުފޫޒުގަދަ މީހަކީ، ރައީސް ނަޝީދެވެ. ނުފޫޒުގަދައޭ މިދެންނެވީ، ސިޔާސީ މަޤްބޫލުކަން އެންމެ ބޮޑަށް ލިބިފައިވާ ބޭފުޅަކީ، އޭނާކަމަށްވާތީއެވެ. އަދި އެމަޤްބޫލުކަމަކީ ސިޔާސީ ވަކިޝަޚުޞަކަށް ދިވެހިރާއްޖޭގައި ލިބިފައިވާ އެންމެ ބޮޑު މަޤްބޫލުކަމެކެވެ. ރާއްޖޭގެ ރައްޔިތުންގެ ތެރޭގައި އޭނައަށް “މަރުދޭ” ރައްޔިތުން ގިނައެވެ. ސިޔާސީ މިޙަޤީޤަތަށް ބަދަލެއް އައިސްފައެއްނުވެއެވެ.\nރައީސް މުޙައްމަދު ނަޝީދަކީ ސެކިއުލާ ލިބަރަލް ޑިމޮކްރަސީއަކަށް ފާޅުގައި ވަކާލާތު ކުރެއްވި ބޭފުޅެކެވެ. އަދި މިހާރުވެސް ކުރައްވަމުން ގެންދަވާ ބޭފުޅެކެވެ. ވެރިކަމަށް ހޮވިވަޑައިގަތުމުގެ ކުރިން ބޭރުގެ މީޑިއާކަށް ދެއްވި ބަސްދީގަތުމެއްގައި ލިބަރަލް ޑިމޮކްރަސީއަކަށް ގޮވާލަމުންދާކަމަށް ފާޅުގައި ވިދާޅުވެފައިވެއެވެ. އަދި އޭރުގެ ރައީސުލްޖުމްހޫރިއްޔާ މައުމޫނުގެ ސަރުކާރުން ޢަރަބިއްޔާ ސްކޫލާއި މަޢުހަދުފަދަ ދީނީ އިންސްޓިޓިއުޓް (ދީނީ ތަޢުލީމީ މުއައްސަސާތައް) ހިންގާތީ އެކަމަށް ފާޑުވިދާޅުވިއެވެ. އެއީ ލިބަރަލް ޑިމޮކްރަސީއެއްގައި އެކަން އޮންނަން ޖެހޭ ގޮތެއް ނޫންކަމަށް ވިދާޅުވިއެވެ. އެމްޑީޕީ ވެރިކަމެއްގައި އެކަން އެގޮތަށް ނޯންނާނެ ވާހަކަ ވިދާޅުވިއެވެ.\nއާދެ، އެކަންވީވެސް އެހެންނެވެ. ވެރިކަމަށް ހޮވިވަޑައިގަތުމުން، އެކަމަށް ބުރަ މަސައްކަތްތަކެއް ކުރައްވަމުން ގެންދެވިއެވެ. އެގޮތުން، ޢަރަބިއްޔާ ސްކޫލާއި މަޢުހަދަށް ތަފާތު ދަތިކުރުންތައް ނަޝީދުގެ ސަރުކާރުން އެކިއެކި ނަންނަމުގައި ކުރިމަތިކުރުވަމުން ދިޔައެވެ. ދިވެހި އިސްލާމް ދެމާއްދާއަކީ އިޚްތިޔާރީ މާއްދާއަކަށް ހެދުމަށް ކުރެވުނުހާ ކަމެއް ކުރިއެވެ. ހިނގަމުން ދިޔަ ޤާނޫނުލް ޢުޤޫބާތު ބިލުގައި އިސްލާމީ ޙުދޫދުތައް ހިމެނުމަށް ރައްޔިތުންގެ ތެރެއިން ބަޔަކުމީހުން ރައްޔިތުންގެ މަޖިލީހުގެ މެމްބަރުންނަށް ގޮވާލަން ފެށުމުން، އެކަމަށް ސީދާ ދެކޮޅުހަދައި، އިސްލާމީ ޙުދޫދުތަކަށާއި އިސްލާމީ ޝަރީޢަތަށް ކުޑައިމީސް ބަސް ބުނެ އުޅުނެވެ. މިފަދަ މިނޫންވެސް ތަފާތު އެކިއެކި ކަންތައް ރައީސް ނަޝީދުގެ ވެރިކަމުގައި އެބޭފުޅާގެ ފަރާތުން ވަނީ ފެނިފައެވެ.\nމިއީ ރައީސް ނަޝީދުގެ ފަރާތުން ފެނިފައިހުރި ބައެއް ކަންކަމެވެ. ރައީީސް ނަޝީދުގެ މިހިރަ ކަންކަމާ ބެހޭގޮތުން، ބޮޑުބިޔަ، ހަސަތޭކައަށްވުރެ ގިނަ ޞަފްޙާގެ “ޤަރުނުގެ ތަޞްނީފު: މުޙައްމަދު ނަޝީދުގެ (ވެރިކަމުގެ) ޝަޚްޞިއްޔަތު” ގެ ނަމުގައި ފޮތެއްވެސް ބަޔަކުމީހުން ނެރެފައިވެއެވެ. މިހާރު އެބަޔަކު ނަޝީދާއެކު ކޯލިޝަނެއްގައި ތިބުމަކީ ހައިރާންވެ އަންތަރީސްވާވަރުގެ ކަމަކަށްވިޔަސް އެއީ އަދި އެހެން ވާހަކައެކެވެ. އަދިހަމައެހެންމެ، 2013 ގައި 64 ޢިލްމުވެރިން ހިމެނޭގޮތަށް “ރައީސް ނަޝީދާއި މެދު ދީނީ ޢިލްމުވެރިންގެ ބަސް” މިނަމުގައި 51 ޞަފްޙާގެ ބަޔާނެއްވެސް ވަނީ ނެރެފައެވެ.\nރައީސް ނަޝީދާ ބެހޭގޮތުން، އެނގެން ބޭނުންވާ މީހަކަށް މި ދެ ރެފަރެންސް ފުދޭނެއެވެ.\nއެމްޑީޕީއޭ ބުނުމުން މިކަން ވަރަށް ޚައްޞާޞަވެގެންދާނެއެވެ. ނަމަވެސް ދައްކަން މިއުޅެނީ މުޅި އެމްޑީޕީގެ ވާހަކައެއް ނޫނެވެ. އެމްޑީޕީގައި ތިބި ހުރިހާ އެންމެނަކީ، ލާދީނީ ސެކިއުލާ މީހުނެއްނޫނެވެ. އެ ޕާޓީއަށް ނިސްބަތްވަނީވެސް ދިވެހި މުސްލިމު ރައްޔިތުންނެވެ. އޭގައި އެއްވެސް ޝައްކެއް ވަހުމެއްނެތެވެ. އޭގައި ތިބި ގިނަ ރައްޔިތުންނަކީ ބަދަލަކަށް އެދިގެން ބަދަލެއް ބޭނުންވެގެން އުޅޭ ރައްޔިތުންނެވެ. އިންސާފާއި ހަމަހަމަކަމަށް ލޯބިކުރައްވާ ގިނަ ރައްޔިތުން އޭގައި އެބަތިއްބެވެ. ނަމަވެސް އެބައިމީހުންގެ ބޭނުން، ސެކިއުލާ ޢަލްމާނީ މީހުން ނާޖާއިޒުގޮތުގައި ހިފަމުން ދިޔުމަކީ އަދި މުޅިން ވަކިކަމެކެވެ.\nޙަޤީޤަތަކީ އެމްޑީޕީގެ މަތިފަޑީގައި، ޢަލްމާނީ ފިކުރަށް ވަކާލާތުކުރާ ބަޔަކު ތިބިކަމެވެ. މީގެ ހަމައެންމެ މިސާލަކަށް ދާނަމެވެ. ރައްޔިތުންގެ މަޖިލިސް މެމްބަރު، އީވާ ޢަބްދުﷲ، ރައްޔިތުންގެ މަޖިލީހުގެ 2011 ވަނަ އަހަރުގެ ތިންވަނަ ދައުރުގެ 28 ވަނަ ޖަލްސާގައި، އިސްލާމީ ޝަރީޢަތުގެ ބައެއް ޙުދޫދަތަކަށް ފާޅުގައި އިންކާރު ކުރައްވާފައިވެއެވެ. އަދި މިފަދަ ޙުކުމްތަށް ތަންފީޒުކުރުމަކީ، އެމްޑީޕީގެ ސިޔާސަތެއް ނޫންކަމަށް ވިދާޅުވެފައިވެއެވެ. އެމްޑީޕީއަށް ތަންފީޒުކުރެވޭނީ އެމްޑީޕީގެ ސިޔާސަތުކަމަށް ވަރަށް ޞަރީހަ ޢިބާރާތުން ވިދާޅުވިއެވެ.\nނިކަން ވިސްނަވާށެވެ. އީވާ ޢަބްދުﷲ ގެ މިވާހަކައިން ދޭހަވާ މާނައަކީ ކޮބައިތޯއެވެ؟ އިސްލާމީ ޝަރީޢަތަކީ ތިމަންމެންގެ ސިޔާސަތެއް ނޫންކަމެވެ. އަދި އެމްޑީޕީގެ ސިޔާސަތާ އިސްލާމީ ޝަރީޢަތާ ތަފާތުތަކެއް ހުރިކަމަށް ވިދާޅުވެވެނީ ނޫންތޯއެވެ. ޖަވާބު، ކިޔުންތެރިންނަށް ދޫކޮށްލާނަމެވެ.\nއީވާ ޢަބްދުﷲ ފަދަ ކިތަންމެ ބަޔަކު، އެމްޑީޕީ މަތިފަޑީގައި އެބަތިއްބެވެ. އެމީހުން ދައްކާވާހަކަ، ކަނުލައިއަޑުއަހައިގެން ހުރެއްޖެ މީހަކަށް، މިވަނީ ކީއްކަމާއި، އެދައްކާ ވާހަކާގެ އަޞްލު ގުޅިފައިވަނީ ކިހައި ހިސާބަކާކަން ސާފުކޮށް އެނގޭނެއެވެ. ބޭނުންވަނީ، މިފިކުރުތަކުގެ ޙަޤީޤަތް ޢިލްމީގޮތުން އެނގުމާއި، އެބައިމީހުން ދައްކާވާހަކައަށް ވިސްނުމެވެ. އޭރު، އެވާހަކަ އެއަންނަނީ، ކޮން ހިސާބަކުން، ކޮން އަސާސެއްގެ މައްޗަށްކަން އެނގެން އުދަނގުލެއްނުވާނެއެވެ.\nޢިލްމުވެރިންގެ ދައުރުން އަންނަނީ މިހިސާބުންނެވެ. މިފަދަ ފިކުރުތަކުގެ ޙަޤީޤަތާއި، އޭގެ އަސާސުތަކާއި، އެފަދަ ފިކުރުތައް ދަނެގަންނާނެ ގޮތްގޮތް ޢާންމު ރައްޔިތުންނަށް ޢިލްމީ ތަރަހައިގެ ތެރެއިން ކިޔައިދީ ބުނެދިނުން ވަރަށް މުހިއްމެވެ. ދެއަތް އުރާލައިގެން، ޤައުމަށް ވާނެ އެއްޗެއްވާން ދޫކޮށްލައިގެން ތިބެވޭކަށް ނެތެވެ. ތެދުވެ، މިކަންކަމަށް ޚާއްޞަ ޢިލްމީ ފޯރަމްތަކާއި، ދަރުސްތަކާއި، ވޯކުޝޮޕްތައް ބޭއްވުމުގެ މުހިއްމުކަން އިންތިހާއަށް މުހިއްމުވެއްޖެއެވެ. މިކަން ކުރަންވީ، އެއްވެސް ސިޔާސީ ނުފޫޒެއްގައި ނުޖެހިއެވެ. ކުރަންވީ ކަމަކީ، ޢިލްމީގޮތުން، ޢާންމު ރައްޔިތުން މިފަދަ ފިކުރުތަކަށް ސަމާލުކުރުވަންވީއެވެ. މިކަމުގެ ޢިލްމު ފަތުރައިގެންނެވެ. އޭރުން ކޮންމެ ދިމާލަކުން ވަސް އައިކަމުގައިވިޔަސް، ޢަލްމާނީ ވަސް ދުވައިފިނަމަ، އެއީ ޢަލްމާނީ ފިކުރުކަން އެރައްޔިތުންނަށް އެނގޭނެއެވެ. އަދި އެކަމުން، ރައްކާތެރިވާން އެނގޭނެއެވެ. މިއީ ޢިލްމުވެރިންގެ ކޮނޑުގައި އެޅިފައިވާ ވަރަށް ބޮޑު ވާޖިބެއްވެސްމެއެވެ. މިކަމަށް ފަރުވާކުޑަކޮށްލައިގެން ތިބެވޭކަށްނެތެވެ.\nއިއްޔެ، މިފިކުރުގެ ނުރައްކާތެރިކަމާ ބެހޭގޮތުން ރައްޔިތުންނަށް އިންޒާރުކުރައްވާ، ސަމާލުކުރައްވާ އުޅުއްވި ބޭފުޅުން، މިއަދު އެވަނީ، އެބައިމީހުންނާއެކު ކޯލިޝަނެއްގައި އިށީނދެފައެވެ. ސިޔާސީގޮތުން، އަޅުގަނޑުމެންގެ ސިކުނޑިތަކަށް ނުވިސްނޭފަދަ ޙާލަތެއް ދިމާވެއްޖެކަމުގައި ވިދާޅުވުމަށްފަހުއެވެ. ނަމަވެސް، މާތް ﷲ ގެ ރަޙްމަތުން އަދި އަޅުގަނޑުމެންގެ ސިކުނޑިތައް ބަރާބަރަށް މަސައްކަތް އެބަކުރެއެވެ. ޝަރުޢީ ޢިލްމުން އަޅުގަނޑުމެންނަށްވެސް ކޮންމެވެސް މިންވަރެއް މޭރުންކުރަން މިހާރު އެނގެއެވެ. އަޅުގަނޑުމެންނަށް ސިޔާސީގޮތުން ނޭނގޭ ކަމެއް އޮވެއްޖެނަމަ، އެކަމެއް ސާފު ޢިބާރާތުން ކިޔަދެއްވުމުން، ވިސްނައިގަންނަން އެނގޭވަރުގެ ބުއްދިއެއް އެބަހުއްޓެވެ. ނެތްނަމަ، އަޅުގަނޑުމެންނަކީ، މޮޔައިންނެވެ. މޮޔައިންގެ މައްޗަކަށް ތަކްލީފެއްނުވެއެވެ. މޮޔައިންނާމެދު ޢަމަލުކުރަން އޮންނަނީ، އެބައިމީހުން ކިޔާނެ އެއްޗެއް ކިޔަން ދޫކޮށްލުމެވެ.\nކޮންމެއަކަސް، ކުރިން މިދެންނެވި އަޅުގަނޑުމެންގެ އަޚުންވަނީ، ސެކިލާ މީހުންނަށް ރާއްޖޭގެ ވެރިކަން ހޯދައިދެއްވަން ކަމަރުބަންނަވައިގެންނެވެ. ރާއްޖެއަށް އެންމެ ނުރައްކާތެރި، ނާމާން، އިސްލާމްދީނަަށް އެންމެ ނުރައްކާތެރި، ނާމާން ބަޔަކީ މިވެނިއެވެނި ބަޔެކޭ ވިދާޅުވެފައި، އެބައިމީހުންގެ ސިޔާސަތަށް އެއްވެސް ބަދަލެއް ނައަންނަނީސް، އެބައިމީހުންނާ އަތާއިއަތްގުޅުވާލެއްވުމުން، ރައްޔިތުންނަށް އަނެއްކާވެސް އެފިކުރުގެ ނުރައްކާތެރިކަން ވަހުމެއްގެ ތެރެއަށް ވެއްޓިއްޖެއެވެ. މިހާރު، އަނިޔާވެރިކަން މާ ނުރައްކާތެރިވެއްޖެއެވެ. ލާދީނިއްޔަތަށްވުރެ، އަނިޔާވެރިކަމަކީ މާ ނާމާންކަމަކަށްވެއްޖެއެވެ. މީޒާންތައް އޮޅުންބޮޅުން ވެއްޖެއެވެ. އުޞޫތައް، އިދިކޮޅަށް ހިގަން ފަށައިފިއެވެ. ހިތާމަކޮށް ލޮލުން ކަރުނަ އަޅަންޖެހޭ ވަރުގެ ކަމެކެވެ.\nއެވާހަކަ ބާއްވާފައި، ސިޔާސީ ކަންކަމުގައި ނުއުޅުއްވާ، ދަޢުވަތާއި ޢިލްމީ މައިދާންތަކުގައި މަސައްކަތްކުރައްވާ ޢިލްމުވެރިންނަށް އަޅުގަނޑު ގޮވާލަން ބޭނުންވެއެވެ. ޖަމްޢިއްޔާ ޖަމާޢަތްތަކަށް ގޮވައިލަން ބޭނުންވެއެވެ. ތިޔަބޭފުޅުންގެ ޒިންމާ އަދާކުރައްވާށެވެ. މިހާރުވެސް ތިޔަބޭފުޅުން ތިތިއްބެވިގޮތަށް ތިއްބަވައިގެން، ޢިލްމީ މަސައްކަތްތަކެއް ކޮށްދެއްވާށެވެ. ސްޕީޑު ބާރުކޮށްދެއްވާށެވެ. ދެން ބާކީ، ރައްޔިތުންނަށް ދޫކޮށްލައްވާށެވެ. ރައްޔިތުންނަށް އެކަމުގެ ޢިލްމު ލިބިއްޖެނަމަ، އަމިއްލައިން އެއީ ކޮންބައެއްކަން މިއީ ކޮންބައެއްކަން ދަނެގަންނާނެއެވެ. ރައްޔިތުންނަކީ މޮޔައިންނެއްނޫނެވެ. ދިވެހިންނަކީ ބުއްދިވެރިންނެވެ. އެބައިމީހުންނަށް ބޭނުންވަނީ ޢިލްމެވެ. ތިބޭފުޅުން އެކަން ކޮށްދެއްވާށެވެ. އިތުރު ހިއްވަރެއްކުރައްވާށެވެ. އިންޝާﷲ، ކާމިޔާބުވާނެއެވެ.\nމޯލްޑިވިއަން ޑިމޮކްރަސީ ނެޓްވޯކް ފަދަ އެންޖީއޯސް:\nޢަލްމާނީ ފިކުރަށް ވަކާލާތު ކުރާމީހުންގެ ތެރޭގައި، ދިވެހިރާއްޖޭގައި ހުޅަނގުގެ ފިކުރުތަކަށް ހެދިފައިވާ ތަފާތު ސަބް-އެންޖީއޯތަކުގައި މަސައްކަތްކުރަމުންދާ ގިނަ މެމްބަރުންނަކީ މިފިކުރަށް ތާއީދުކުރާ މީހުންނެވެ. އަދި އެއެންމެންގެ ތާޢީދާއި ސަޕޯޓު އެމްޑީޕީއަށް އޮތުމަކީ، އިއްތިފާޤެއްނޫނެވެ. އެއީ އެމީހުންގެ ހުވަފެންތަކުގެ ހުޅުކޮޅެވެ. ދަންމަރެވެ. އެ ހުވަފެންތަކުގައި ޙަޤީޤީ ކުލަޖައްސާން ރާއްޖޭގައި ވުޖޫދުކުރެވިގެންދިޔަ ޕާޓީއެވެ. މިހެން މިކަން އޮތްއިރު، އަދިވެސް ވެރިކަމަށް އަންނަން އޮތް އެންމެ މަޤްބޫލު ޕާޓީއަށް އެޕާޓީ ވުމަކީ، ރާއްޖޭގެ އުދަރެހުގައި ޢަލްމާނިއްޔަތުގެ ކަޅު ބޯވިލާގަނޑު ކަހައިގެންނުދާކަމުގެ ހެއްކެކެވެ. ކުރިމަތިވެދާނެ ނާމާން ކަމެއް، ޚިޔާލަށް ގެންނަން އުދަނގޫވާހާ ނާމާނެވެ.\nއަދިވެސް، ވަކިވަކި ފަރުދުންގެ ނަންތައް ހާމަކުރަން ބެނުންނަމަ، ނަންތައް ހާމަކުރާ ވަރަށް މަޢުލޫމާތާއި ހެކިއެބަހުއްޓެވެ. މިހެން ދެންނެވިޔަސް، މިއީ ވަންހަނާވެފައިވާ މަޢުލޫމާތާއި ހެއްކެއްނޫނެވެ. އެހެނީ، ރެއާއި ދުވާލު، ޓްވިޓާ، ފޭސްބުކު، ޕާސަނަލް ބްލޮގް ފަދަ ޕްލެޓްފޯމްތަކުގައި އެބައިމީހުން ދައްކާ ލިޔެ އުޅޭ އެއްޗެއްސެވެ. މިހުރިހާ ފަރުދުންނާއި، ޖަމްެޢިއްޔާ ޖަމާޢަތްތަކުގެ ތާއީދު އެމްޑީޕީއަށް އޮތުމަކީ އިއްތިފާޤެއްކަމަށް ޤަބޫލުކޮށްގެން ތިބެންވީތޯއެވެ.\nމިލިޔުންތަކަކީ، ހަމައެކަނި ޢިޝާރާތެކެވެ. މިކަންކަމާ ބެހޭގޮތުން މުސްތަޤްބަލުގައި އިތުރު ތަފްސީލުތަކާއެކެ ލިޔުންތަކެއް ލިޔުމުގެ ޚިޔާލުއެބަގެންގުޅެމެވެ.\nމިޢަދަދު ނިންމާލާނީ، އަދިވެސް އެއްފަހަރު، ޢިލްމުވެރިންނަށް، މިފަދަ ޚުޠޫރަތްތެރި ފިކުރުތަކުގެ ޢިލްމީ މަޢުލޫމާތު ރައްޔިތުންނަށް ފޯރުކޮށްދިނުމުގައި، މިހާރަށްވުރެ ބޮޑަށް ހިއްވަރު ކުރެއްވުމަށް އެދެމުންނެވެ. މާތް ﷲ ތިޔަބޭފުޅުންގެ މަސައްކަތުގައި ބަރަކާތްލައްވާށިއެވެ. އާމީން!\n(މި ލިޔުމަކީ 12 ސެޕްޓެމްބަރ 2018 ގައި އަޅުގަނޑުގެ ބްލޮގުގައި ޝާއިޢުކޮށްފައިވާ ލިޔުމެކެވެ.)\n– LGBT =Lesbian, Gay, Bisexual, and transgender\nކުރުކޮށް ދިވެހިން ބުނަންޏާމު، މީގެ މާނައަކީ ޖިންސީ އެދުން ބޭނުންގޮތަކަށް ބޭނުންމީހަކާއެކު ހިންގުމުގެ މިނިވަންކަމަށް ވަކާލާތުކުރުމެވެ. އޭގެ ތެރޭގައި، އަންހެނުން އަންހެނުންނާއި، ފިރިހެނުން ފިރިހެނުންނާ އެއްޖިންސުން ގުޅުން ހިންގުމުގެ މިނިވަންކަން އޮތުމަށް ދެކުމެވެ. އެއްޖިންސުން ކައިވެނިކުރުމުގެ މިނިވަންކަން އޮންނާން ޖެހޭނެކަމަށް ދެކުމާއި، އެކަމަށް ވަކާލާތުކުރުމެވެ. އެމިނިވަންކަން ނުލިބިތިބޭ މީހުންނަކީ، ޙައްޤު ނިގުޅައިގަނެވިފައިވާ ބައެއްގެ ގޮތުގައި، ސިފަކޮށް، އެބައިމީހުންނަށް ހަމްދަރުދީ ފައުޅުކޮށް، ޤާނޫނީ ގޮތުންނާއި، އިޖްތިމާޢީގޮތުން އެބައިމީހުންގެ އެ ޢަމަލު ބަލައިގަތުމަށް ބާރުއެޅުމެވެ.\nރައީސް ނަޝީދުރިޔާސީ އިންތިޚާބުއީވާ ޢަބްދުﷲއެމްޑީއެންއެމްޑީޕީއެލްޖީބީޓީ ރައިޓްސްޢަދާލަތު ޕާޓީޢަލްމާނިއްޔަތުޢިލްމުވެރިންމުޖޫ ނަޢީމުސެކިއުލަރިޒަމްޑރ ޝަހީދު


50،000 ރުފިޔާ މަހަކު ލިބޭ 50 އަހަރުގެ މީހަކު ބަރުދަން ލުއިކޮށް ބެހެއްޓުމަށް ލޯބި ކުރާ އަންހެނަކު ހޯދަނީ – Dhen.mv\n50،000 ރުފިޔާ މަހަކު ލިބޭ 50 އަހަރުގެ މީހަކު ބަރުދަން ލުއިކޮށް ބެހެއްޓުމަށް ލޯބި ކުރާ އަންހެނަކު ހޯދަނީ\nޢާލިމް އަބްދުއްލަތީފް October 26, 2020 - 4:36 pm\nމީސްމީޑިއާގައި އިއުލާން ކޮށްގެން ކައިވެނި ކުރާނެ މީހުން ހޯދުމަކީ މިއަދު އާންމު ކަމެކެވެ. ކައިވެނި ކުރާނެ މީހަކު ހޯދުމަކީ މިއަދު އުނދަގޫ ކަމެއް ނޫނެވެ. އެގޮތުން ކަައިވެނި ކުރާނެ މީހަކު ހޯދައިދިނުމަށް އެހީތެރިވެދޭ އެކި ކަހަލަ ޕޭޖްތައް މީސްމީޑިއާގެ އެކި މަންސަތަކުން ފެނެއެވެ.\nކައިވެނި ކޮށްދޭނެ މީހަކު ހޯދައިދިނުމުގައި އެހީތެރިވެދޭ ޕޭޖެއް ކަމަށްވާ، "ކައިވެނި ޕޭޖް" އިން ކޮށްފައިވާ ޕޯސްޓެއް މިއަދު ލޮލުގައި އަޅައިގެންފިއެވެ. ސަބަބަކީ މި ޕޯސްޓުގައި މި ފިރިހެން މީހާ އިންނަން ބޭނުންވާ އަންހެން މީހާގެ ޝަރުތުތައް ވަރަށް ތަފާތު ވީމައެވެ.\nއުމުރުން 50 އަހަރުގެ ކ.މާލެއަށް ނިސްބަތްވާ ފިރިހެނެކެވެ. އާމްދަނީގެ ގޮތުގައި މަހެއްގެ މައްޗަށް 50،000 ރުފިޔާ ލިބޭ ކަމަށް ބުނެފައިވެއެވެ. ހަމަ އެހެންމެ އޭނާ އަކީ ކުރިން މީހަކާ އިނދެ ދެ ދަރިން ވެސް ހުރި މީހެކެވެ. އެހެން ނަމަވެސް މިހާރު ހުންނަނީ ވަރިކޮށްފައެވެ. އަދި އޭނާ އަކީ ކެރިއަރެއް ނޫންކަންވެސް ޕޯސްޓުގައި ފާހަގަ ކޮށްފައިވެއެވެ،\nހައިރާންވީ އޭނާގެ ވަނަވަރު ފެނިފައެއް ނޫނެވެ. ހައިރާންވީ އޭނާ އިންނަން ބޭނުންވާ މީހުންގެ ޝަރުތުތައް ފެނިފައެވެ. 50 އަހަރުގެ މިމީހާ އިންނަ ބޭނުންވަނީ 18 އަހަރާއި 40 އަަހަރާއި ދެމެދުގެ މީހަކާއެވެ. މައްސަލައެއް ނެތެވެ. ދެން އޮތީ ކޮން ޝަރުތެއް ކަން އެނގޭ ހެއްޔެވެ؟ އޭނާ އިންނަން ބޭނުންވަނީ 59 ކިލޯއަށްވުރެ ބަރު ނޫން މީހަކާއެވެ. އެހެންކަމުން 59 ކިލޯއަށްވުރެ ބަރުވެއްޖެ ނަމަ މިކަމެއް ވާކަށް ނެތެވެ.\nހަމަ އެހެންމެ ކަސްރަތު ކުރުމަށް ލޯބިކުރާ ބަރުދަން ލުއިކޮށް ބެހެއްޓުމަށް ލޯބިކުރާ މީހަކަށް ވެސް ވާންވާނެ ކަމަށް ބުނެފައިވެއެވެ. ހަމައެހެންމެ ދީނަށް ލޯބިކުރާ މީހެއް ކަމުގައިވެސް ވާންޖެހޭނެއެވެ.\nދީނަށް ލޯބިކުރާ މީހަކަށް ވާންޖެހޭތީ ވ.ފައްކާ. ބާއްޖަވެރި ޙަޔާތަކަށް އެދެން.\nޝަރުތުތައް ވަރަށް ރަނގަޅު. ބާއްޖަވެރި ހަޔާތަކަށް އެދެން.


Mihaathanah positive vi meehunge 98 percent ran'galhu vejje | ThePress\nމިހާތަނަށް ޕޮޒިޓިވްވި މީހުންގެ 98 ޕަސަންޓު ރަނގަޅުވެއްޖެ\n23 October 2021, 09:11\nކޮވިޑް ފެތުރެމުންދާ މި ހާލަތުގައި މާލޭގެ މަގުތަކުގައި މީހުން ނުކުމެ އުޅޭ މަންޒަރު / ފޮޓޯ: އާއިޝަތު ޝާޒްލީން | ދަ ޕްރެސް\nރާއްޖޭން ކޮވިޑަށް ޕޮޒިޓިވްވި މީހުންގެ ތެރެއިން 85،000 އަށް ވުރެ ގިނަ މީހުން ބަލިން ރަނގަޅުވެއްޖެއެވެ.\nއެޗްޕީއޭއިން އާންމުކުރި ތަފާސްހިސާބުތަކުން ދައްކާ ގޮތުގައި އިއްޔެ އިރުއޮއްސި 6:00 އިން މިއަދުގެ އިރުއޮއްސި 6:00 އަށް ކޮވިޑަސް ޕޮޒިޓިވްވި 55 މީހުންނާއެކު، ޖުމްލަ ޕޮޒިޓިވްވެފައިވަނީ 86،605 މީހުންނެވެ. އޭގެ ތެރެއިން 85،030 މީހުން ވަނީ ބަލިން ރަނގަޅުވެފައެވެ.\nމިއާއެކު ރާއްޖޭން މިހާތަނަށް ކޮވިޑަށް ޕޮޒިޓިވްވި މީހުންގެ ތެރެއިން 98 ޕަސެންޓު މީހުން ބަލިން ރަނގަޅުވެފައިވާއިރު، އޭގެ ތެރޭގައި ދެވަނަ ފަހަރަށް ކޮވިޑް ޖެހުނު މީހުންވެސް ހިމެނެއެވެ.\nފާއިތުވި ދުވަސްތަކުގައި މާލޭން ޕޮޒިޓިވްވާ މީހުންނަށް ވުރެ ރަށްރަށުން ޕޮޒިޓިވްވާ މީހުން އިތުރުކަމަށް ދެއްކި ނަމަވެސް، ރޭ އާންމުކުރި ތަފާސްހިސާބުތަކުން ދައްކާ ގޮތުގައި މާލޭންވެސް އަދި ރަށްރަށުންވެސް ޕޮޒިޓިވްވެފައި ވަނީ 21 މީހުންނެވެ. އަދި ރިސޯޓުތަކުން 13 މީހުން ޕޮޒިޓިވްވެފައިވެއެވެ.\nމީގެ އިތުރުން، އެކްޓިވް ކޭސްތައް އެއްވަރެއްގައި ހިފެހެއްޓިފައިވާއިރު، 18 މީހަކަށް ފެސިލިޓީތަކުން އަންނަނީ ފަރުވާ ދެމުންނެވެ. ކޮވިޑަށް ފަރުވާ ހޯދަމުންދިޔަ މީހުންގެ ތެރެއިން މިމަހު ނުވަ މީހުން މިހާތަނަށް މަރުވެ، މަރުވި މީހުންގެ އަދަދު ވަނީ 240 އަށް އަރައިފައެވެ.\nރާއްޖޭގައި ކޮވިޑުގެ ހާލަތު ކޮންޓްރޯލް ކުރެވިފައިވާއިރު، އެޗްޕީއޭއިން ވަނީ ބޮޑެތި ލުއިތައް ދީފައެވެ. އޭގެ ތެރޭގައި އެ އޭޖެންސީން ކަނޑައަޅާފައިވާ މިންގަނޑަށް ވެކްސިން ފުރިހަމަކުރި ރަށްރަށަށް ޕީސީއާރު ޓެސްޓަކާ ނުލާ ދަތުރުކުރެވޭ ގޮތް ހެދުން ހިމެނެއެވެ.\nހަބަރު ކޮވިޑް-19 އެޗްޕީއޭ ސިއްހަތު\nމިއަދު ރާއްޖެއިން 116 މީހަކު ކޮވިޑަށް ޕޮޒިޓިވް ވެއްޖެ\nދުނިޔޭގެ ގިނަ ހިސާބުތަކަށް އޮމިކްރޯން ފެތުރޭނެ ކަމުގެ އިންޒާރު ދީފި!\nދެކުނު އެފްރިކާގެ ހަތް ގައުމުން ކަނޑުމަގުން އެތެރެވުން މަނާކޮށްފި


Kiran varikurumakee hedhunu enme bodu goas: Amir\nކިރަން އާއި އާމިރު\nދެ ވަނައަށް ކައިވެނިކުރި ކިރަން ރާއޯ އާ ވަކިވާން ނިންމި ނިންމުމަކީ އޭނާގެ މުޅި ހަޔާތުގައި ވެސް ހެދުނު އެންމެ ބޮޑު ގޯސް ކަމަށް އާމިރު ޚާން ބުނެފި އެވެ. އާމިރު އާއި ކިރަން ވަކިވާން ނިންމިކަން އިއުލާންކުރީ މިދިޔަ އަހަރު އެވެ. އެއާއެކު އާމިރުގެ ފޭނުންތައް އޭނާ އާ ވަރަށް ގިނަ ސުވާލުތައް ކުރިމަތިކުރި އެވެ. ނަމަވެސް އެއްވެސް ސުވާލަކަށް މިހާތަނަށް އެދެވޭ ޖަވާބެއް ލިބިފައެއް ނުވެ އެވެ.\nއާމިރުގެ ދެ ކައިވެނި ވެސް ވަނީ ފޭލްވެފަ އެވެ. ފުރަތަމަ އަނބިމީހާ ރީނާ އާއެކު ވެސް އޭނާއަށް އުޅެވުނީ 16 އަހަރު އެވެ. ރީނާ އާއި އާމިރު އަށް ޖުނައިދު ކިޔާ ފިރިހެން ކުއްޖަކާއި އައިރާ ކިޔާ އަންހެންކުއްޖެއް ލިބިފައި ވެއެވެ.\nކިރަން އާ ކައިވެނިކޮށްގެން އާމިރު 15 ވަރަކަށް އަހަރު އުޅެފައި ވެއެވެ. މި ދެ މީހުން ދަރިއަކު އޮތީ ސަރަގޭޓް މަންމައެއްގެ މެދުވެރިކޮށެވެ.\nކިރަން އާ ވަކިވާން ޖެހުނު ސަބަބު ވެސް އާމިރު ވަނީ ކިޔައިދީފަ އެވެ.\n"ކިރަން ބުނާނެ އަހަރެން އެއްގޮތަކަށް ވެސް ބަދަލު ނުވައްޗޭ. އެކަމަކު އަހަރެމެން އާއިލީ މައްސަލައަކާ ގުޅޭ ގޮތުން ވާހަކަ ދެއްކިޔަސް އަހަރެން އިންނަނީ ޚިޔާލަކަށް ގެއްލިފައި. އަހަރެންގެ ކޮނޑުގައި އެޅިފައިވާ އާއިލީ ޒިންމާތައް އަހަންނަކަށް އަދައެއް ނުކުރެވުނު. އެއީ އަހަރެންގެ މައިންބަފައިންގެ ޒިންމާ ކަމަށް ވިޔަސް، އެއްބަނޑު އެއްބަފާ މީހުންގެ ޒިންމާ ކަމަށް ވިޔަސް، ފުރަތަމަ އަނބިމީހާ ރީނާގެ ޒިންމާ ކަމަށް ވިޔަސް ދެ ވަނަ އަނބިމީހާ ކިރަންގެ ޒިންމާ ކަމަށް ވިޔަސް އަދި ދަރިންގެ ޒިންމާ ކަމަށް ވިޔަސް އަހަންނަށް އެއްވެސް ޒިންމާއެއް ރަނގަޅަކަށް ނޫފުލުނު،" އާމިރު ދާދިފަހުން ދީފާއިވާ އިންޓަވިއު އެއްގައި ބުނެފައި ވެއެވެ.\nދާދިފަހުން 57 ވަނަ އުފަން ދުވަސް ފާހަގަކުރި އާމިރު ބުނި ގޮތުގައި އޭނާ ފިލްމު ކުޅެން ފެށީ އުމުރުން އެންމެ 18 އަހަރުގަ އެވެ. ފިލްމީ ކެރިއަރު ފެށުމާއެކު އެކަމަށް އޭނާ ގޮސް ހުސްވީ އެވެ. ދުނިޔޭގެ އެހެން ހުރިހާ ކަމަކަށް ޣާފިލު ވެވުނީ އެވެ.\n"އަހަރެން ފިލްމީ ރޮނގުން ވަރަށް ގިނަ އެއްޗެހި ދަސް ކުރަން ބޭނުންވި. ވަރަށް ގިނަ ކަންކަން ކުރަން ބޭނުންވި. މިއަދު އަހަންނަށް އިހްސާސްވޭ އަހަރެންގެ ގާތް މީހުންނަށް އަހަރެން އިހްމާލުވީ މިންވަރު. އެމީހުން އަހަންނަށް ވަރަށް މުހިއްމު ބަޔަކަށް ވިޔަސް އަހަންނަށް އެމީހުންނަށް ވަގުތެއް ނުދެވުނު،" އާމިރު ބުންޏެވެ.\nއާމިރު ބުނި ގޮތުގައި އޯޑިއަންސް އާ ރަނގަޅު ގުޅުމެއް އުފައްދަން މަސައްކަތް ކުރަމުން ގޮސް އަމިއްލަ އާއިލާގެ ޖަޒުބާތާއި ވަގުތު ގުރުބާން ކުރެވުނީ އެވެ.


BREAKING: Raees Yameen minivanvejje | Fainu Online\nރައީސް ޔާމީން މިނިވަންވެއްޖެ\n30 ނޮވެމްބަރު 2021, އަންގާރަ, 12:33\nރައީސް ޔާމީން ޖަލުހުކުމުން ސަލާމަތް ވެއްޖެއެވެ.\nޔާމީންގެ މައްޗަށް ދައުވާކުރީ އެމްއެމްޕީއާރްސީ މެދުވެރިކޮށް ގއ. ވޮޑަމުލާ ދޫކޮށްގެން ދައުލަތަށް ލިބެންޖެހޭ ފައިސާ އެ މަނިކުފާނުގެ އެކައުންޓަށް ޖަމާވެ، ފަހުން އެއީ ދައުލަތުގެ ފައިސާކަން އެންގުމުން ވެސް އެ ފައިސާއިން މުއާމަލާތުކޮށް އަސްލު އޮޅުވާލާފައިވާ ކަމަށް ބުނެއެވެ.\nއެ ފައިސާ ޖަމާކުރަން އޭސީސީއާ އެކު ހެދި އެސްކްރޯ އެކައުންޓަށް އެ މަނިކުފާނު ޖަމާކުރެއްވީ އެކައުންޓަށް ޖަމާވި އެއް މިލިއަން ޑޮލަރުގެ ބަދަލުގައި އެހެން ގޮތަކުން ހޯއްދެވި ފައިސާއެވެ.\nޔާމީންގެ ފަރާތުން މި މައްސަލައިގައި 100 އަށް ވުރެ ގިނަ އިސްތިއުނާފީ ނުކުތާތަކެއް ހުށަހެޅި ނަމަވެސް މި ސުޕްރީމް ކޯޓުން ގިނަ ނުކުތާތަކުގައި ނިންމީ ހައި ކޯޓުގެ ނިންމުން ރަނގަޅު ކަމަށް، ޔާމީނާ ދެކޮޅަށެވެ.\nޔާމީން މިނިވަންވީ އެ މަނިކުފާނުގެ އެކައުންޓަށް ޖަމާވި ފައިސާ އަކީ ދައުލަތަށް ލިބެން ޖެހޭ ފައިސާ ކަމާ މެދު ސުވާލު އުފައްދައި ހުށަހެޅި ނުކުތާގައި އެ މަނިކުފާނާ އެއްކޮޅަށް ރައުޔު އައުމުންނެވެ. އަދި އެ ފައިސާ އަކީ ދައުލަތަށް ލިބެން ޖެހޭ ފައިސާ ކަމާ މެދު ޝައްކު އުފެދުނީ އެ ފައިސާ އެސްއޯއެފްއަށް ޖަމާކުރި ކަމަށް ބުނާ ޗެކު ނަމްބަރުތައް ދިމާނުވާތީއެވެ.\nޔާމީނަށް ޖަމާވި ފައިސާ އަކީ ކުށްކޮށްގެން ހޯދި ފައިސާ ކަމަށް ޝައްކު ކުރެވޭ ހާލަތެއް އޮތް ކަމަށް ދަށު ކޯޓާއި ހައި ކޯޓުން ހުކުމް ކުރިޔަސް، މިއަދު ސުޕްރީމް ކޯޓުން ހުކުމް ކުރީ އެއާ ހިލާފަށެވެ.


Bandhu kuri meehun ge athun Saudi ah 107 billion dollaru | Mihaaru\nބަންދުކުރި މީހުންގެ އަތުން ސައުދީ އަށް 107 ބިލިއަން ޑޮލަރު\nކޮރަޕްޝަނުގެ ތުހުމަތުގައި ހައްޔަރުކުރި މީހުން ތިބި ރިޔާޒުގެ ފަސް ތަރީގެ ރިޒް ކާލްޓަން ހޮޓާ.\n31 ޖެނުއަރީ 2018 - 11:01\nރިޔާޒް (ޖެނުއަރީ 31) - ކޮރަޕްޝަނުގެ ތުހުމަތުގައި ސައުދީ އަރަބިއާ އިން މިދިޔަ ނޮވެމްބަރު މަހު ހައްޔަރު ކުރި މީހުންގެ އަތުން ސަރުކާރަށް 107 ބިލިއަން ޑޮލަރު މިހާތަނަށް ލިބިފައިވާ ކަމަށް އެ ގައުމުގެ އެޓާނީ ޖެނެރަލް ޝެއިޚް ސައުދު އަލް މުޖީބު ވިދާޅުވެއްޖެ އެވެ.\nއޭނާ ވިދާޅުވީ ކޮރަޕްޝަނުގެ ތުހުމަތުގައި ބަންދުކުރި 381 މީހުންގެ ތެރޭން 56 މީހުން ފިޔަވައި އެހެން އެންމެން ދޫކޮށްލާފައިވާ ކަމަށެވެ. ބަންދުގައި މީހުން ތިބި ރިޔާޒުގެ އަގު ބޮޑު ރިޒް ކާލްޓާން ހޮޓާ ވެސް މިހާރު ވަނީ ހުސްކޮށްފަ އެވެ. އަދި އަންނަ މަހު 14 އިން ފެށިގެން އެ ހޮޓަލަށް ގެސްޓުން އަންނަން ފަށާނެ އެވެ.\nބަންދުން ދޫކޮށްލާފައި ވަނީ ސަރުކާރަށް ފައިސާ ދައްކަން އެއްބަސްވި މީހުންނާއި ވިޔަފާރީގެ ހިއްސާ ދޭން އެއްބަސްވި މީހުންނާ އަދި ކޮރަޕްޝަނުގެ ކުށް ސާބިތު ނުވި މީހުންނެވެ. ބަންދުގައި ތިބި މީހުންގެ އަތުން ސަރުކާރަށް ވަނީ 400 ބިލިއަން ރިޔާލް (107 ބިލިއަން ޑޮލަރު) ލިބިފަ އެވެ. އެއީ އެ މީހުންގެ އަތުން ލިބޭނެ ކަމަށް ސަރުކާރުން ކުރިން އަންދާޒާ ކުރި ވަރަށް ވުރެ ބޮޑު އަދަދެކެވެ. ކޮރަޕްޝަނާ ދެކޮޅު އޮޕަރޭޝަން ހިންގުމުގެ އިސް މޭސްތިރިއަކަށް ހުންނެވީ ސައުދީ ވަލީ އަހުދު މުހައްމަދު ބިން ސަލްމާން އެވެ.\nނިއު ޔޯކް ޓައިމްސް އަށް މިދިޔަ މަހު ދެއްވި އިންޓަވިއުއެއްގައި ވަލީ އަހުދު މުހައްމަދު ވިދާޅުވެފައި ވަނީ 1980 ވަނަ އަހަރުން ފެށިގެން ކޮންމެ އަހަރަކު ވެސް ވަނީ ސަރުކާރުގެ ފައިސާގެ 10 ޕަސެންޓް ކޮރަޕްޝަނުގެ ގޮތުގައި ގެއްލިފައި ކަމަށެވެ.\nސައުދީ އަރަބިއާގެ މާލީ ވަޒީރު މުހައްމަދު އަލް ޖައްދާން ދާދި ފަހުން ވިދާޅުވެފައި ވަނީ ކޮރަޕްޝަނުގެ ތުހުމަތުގައި ބަންދުކުރި މީހުންގެ އަތުން ލިބުނު ފައިސާ ބޭނުން ކުރާނީ ރައްޔިތުންގެ ދިރިއުޅުމުގެ ޚަރަދުތައް ބޮޑު ވާތީ އެ ބައި ފޫބައްދަން ދޭ ފައިނޭންސް ޕެކޭޖެއްގެ ގޮތުގައި ކަމަށެވެ. މި ގޮތުން އެ ފައިސާގެ ތެރޭން 13 ބިލިއަން ޑޮލަރު އެ ޕެކޭޖުގައި މި އަަހަރު ބޭނުން ކުރާނެ ކަމަށް އޭނާ ވިދާޅުވި އެވެ.\nސައުދީ އަރަބިއާގެ މައިގަނޑު އާމްދަނީގެ ވަސީލަތަކީ ތެލެވެ. އެހެންވެ ތެލުގެ އަގު ދަށްވުމުން ސައުދީގެ އިގްތިސާދު ހީނަރުވެ ބަޖެޓުގެ ދަރަނި ދަނީ ބޮޑުވަމުންނެވެ. ވޭތުވެދިޔަ ހަތަރު އަހަރު ދުވަހު ތެރޭ ސައުދީގެ ބަޖެޓް ދަރަނި ވަނީ 260 ބިލިއަން ޑޮލަރަށް އަރައިފަ އެވެ. މި އަހަރު ވެސް 52 ބިލިއަން ޑޮލަރު ދަރަނިވާނެ ކަމަށް ވަނީ ލަފާކޮށްފަ އެވެ. ސައުދީ އަރަބިއާ އިން ދުވާލަކު 10 މިލިއަން ފީފާ ތެޔޮ އުފައްދަ އެވެ. ސައުދީން މިހާރު ދަނީ ތެލަށް ބަރޯސާވުން ކުޑަކޮށް އިގްތިސާދު އެހެން ދާއިރާތަކަށް ހުޅުވާލަން މަސައްކަތް ކުރަމުންނެވެ. މި މަގްސަދުގައި އިއުލާން ކުރި ވިޝަން 2030 ގެ އިސް ބޭފުޅަކީ ވެސް ވަލީ އަހުދު މުހައްމަދެވެ.\n4 ކޮމެންޓް, 32 ރިއެކްޝަންސް\nތިހެންނޭ މިކިޔަނީ. އިންޑިޔާ ފުލުހުން ހަދާގޮތަށް ފުރަތަމަވެސް ގެންގޮސް ބޯފަޅާލާށޭ. އޭރުން އެއްބަސްވެދާނެ. ނެތްފައިސާވެސް ހޯދާފާ ދޭނެ. ތީ ރަނގަޅު ފެށުމެއް ކުރިޔަށް.\nސައުދީ ކޮޕީކޮއްގެން ޔާމިނުވެސް ގާސިމު އަތުން ލާރިހޯދަން އެއުޅޭނީ ސިޔާމު ޗަންޕާވެސް ބަންދުކޮއްލާ ލާރިކޮޅެއް ލިބޭނެ އެމީހުން އަތުންވެސް\nއިސްލާމީ ވެރިކަން ކުރާ ގައުމުތަކަށް ސައުދީ އަރަބިޔާއިން ދޭ ފިލާވަޅެއް މިއީ. ދައުލަތުގެ ބަޖެޓް ކައި ހުސްވީމައި ދެން ބަޖެޓަށް ފައިސާ ހޯދާނެ ގޮތް މިއޮތީ.\nކޮރަޕްޝަންގެ ކުއް ސާބިތު ނުވާ މީހުން ދޫކޮށްލީ. އެކަމަކު ބިރުދައްކައިގެން ކުއްވެރިނުވާއިރުވެސް ދައުލަތަށް އެމީހުންގެ އަތުން ފައިސާ އަތުލީ. ދެން ތިޔަ ވަލީ އަހުދަކީވެސް ހަމަ ރައްޔިތުންގެ ފައިސާއިން ފެންވަރާމީހެއް.


ދަސްވާރު ޕްރޮގްރާމް އުވާލާ “ހުނަރު” ޕްރޮގްރާމެއް ފަށަނީ – Dhen.mv\nJanuary 24, 2020 - 10:30 pm\nސްކޫލްތަކުގައި ހިންގަމުންދާ ދަސްވާރު ޕްރޮގްރާމް އިތުރަށް ކުރިއަށް ނުގެންދިއުމަށް އެޑިއުކޭޝަން މިނިސްޓްރީން ނިންމައިފި އެވެ.\nމިނިސްޓްރީން މިއަދު ނެރުނު ނޫސް ބަޔާނެއްގައި ބުނެފައިވަނީ، ދަސްވާރު ޕްރޮގްރާމް ހިންގުން ހުއްޓާލާފައިވަނީ، ތައުލީމީ ގޮތުން ބަޔަކު ދަށް ކަމަށް ފާހަގަކުރާ ދަރިވަރުންނަށް ކަމުގައި ވުމުން އޭގެ ނޭދެވޭ އަސަރު ގިނަ ދަރިވަރުންނަށް ކޮށްފައިވާތީ ކަމަށެވެ. އަދި، ދަސްވާރު ނިންމާ ބައެއް ދަރިވަރުންނަށް މަސައްކަތަށް ބޭނުންވާ ފެންވަރަށް ލިޓްރަސީ އާއި ނިއުމަރަސީ ނޭނގުމުގެ ސަބަބުން ދަތިތަކެއް ދިމާވާތީ ކަމަށެވެ.\nދަސްވާރަށް ބައެއް ދަރިވަރުން ލާފައިވަނީ އެންމެ އެދެވޭ ގޮތެއްގައި ނޫން ކަމަށާއި ސްކޫލް ތަކުގެ ނަތީޖާ މަތިކުރުމަށް ގައުމީ މަންހަޖުގައި ހިމެނޭ މުހިއްމު މާއްދާތައް ނުކިޔަވާ ދަސްވާރު ހެދުން މަޖުބޫރު ކޮށްފައިވާ ކަމަށް އެޑިއުކޭޝަނުން ބުންޏެވެ.\n"މި ކަމުގެ ސަބަބުން ދަރިވަރުންގެ ސާނަވީ ތައުލީމުގެ މަރުހަލާއަށސް ވަރަށް ނޭދެވޭ އަސަރު ކުރޭ. އަދި ގްރޭޑް 10 ގައި ދަސްވާރު ޕްރޮގްރާމް ހެދޭކަން އެނގުމުން ދަށް ގްރޭޑްތަކުގައިވެސް ދަރިވަރުން ކިޔެވުމަށް ސަމާލުކަން ނުދީ ލުއި ގޮތަކަށް ސާނަވީ މަރުހަލާ ނިންމާކަން ފާހަކަ ކުރެވިފައިވޭ،" އެ ބަޔާނުގައިވެ އެވެ.\nދަސްވާރު ޕްރޮގްރާމް ހިންގި ބައެއް ސްކޫލްތަކުގައި އެ ޕްރޮގްރާމް ރަނގަޅަށް ހިންގާފައިވާތި އެކަންވެސް މިނިސްޓްރީން ވަނީ ފާހަގަކޮށްފަ އެެވެ. އަދި، މި ޕްރޮގްރާމް އުވާލި ކަމުގައި ވިޔަސް ހުނަރު ޕްރޮގްރާމެއް އުފައްދާ އެކަމަށް ވާންޖެހޭ ތައްޔާރީތައް ވަމުން އަންނަ ކަމަށްވެސް ވަނީ ބުނެފަ އެވެ.\n"އަމާޒަކީ ގިނަ ފަރާތްތަކުންގެ ލަފަޔާ އިރުޝާދުގެ އަލީގައި ކޮންމެ ކުއްޖަކަށްވެސް ދިރިއުޅުމަށް ބޭނުންހިފޭ ހުނަރު ޕްރޮގްރާމެއް ކުރިއަށްގެންދިޔުން. މިކަމަށް ވާންޖެހޭ ތައްޔާރީތައް ވަނީ ފެށިފައި،"\nއަލަށް ފަށަން ނިންމާފައިވާ ހުނަރު ޕްރޮގްރާމާ ގުޅޭ އިތުރު މައުލޫމާތެއް ނުދެ އެވެ. އެހެންނަމަވެސް، ރައީސް ނަޝީދުގެ ސަރުކާރުގައި ވަޒީފާގެ ބާޒާރުގައި ބިދޭސީންގެ ބަދަލުގައި ޒުވާނުން ނެރުމަށް ހުނަރު ނަމުގައި ޕްރޮގްރާމެއް ހިންގި އެވެ.\nނިމި ދިޔަ ސަރުކާރުގައި ގްރޭޑް 10 އަކަށް ހާއްސަކޮށް ފެށި ދަސްވާރު ޕްރޮގްރާމް ވަނީ އަތޮޅުތެރޭގައިވެސް ހިންގާފަ އެވެ. އަމިއްލަ ކުންފުނިތަކާ ގުޅިގެން ހިންގި މި ޕްރޮގްރާމްގެ ދަށުން ތަމްރީން ހޯދާފައި ތިބި ގިނަ ކުދިންނަށް ވަޒީފާ ލިބިފައިވާ ކަމަށްވެސް ކުރީގެ އެޑިއުކޭޝަން މިނިސްޓަރު ޑރ. އައިޝަތު ޝިހާމް ވަނީ ވިދާޅުވެފަ އެވެ.\nދަސްވާރާއި ބީޓެކް ތައާރަފް ކުރުމުން ސަރުކާރަށް ފާޑުކިޔުންވެސް އަމާޒުވި އެވެ. އެއީ، މި ޕްރޮގްރާމްތައް ތައާރަފް ކުރީ އޯލެވެލް އިމްތިހާނުގައި ރާއްޖޭގެ ޖުމްލަ ނަތީޖާ ރަނގަޅު ކުރަން ކަމަށް ބުނެ އެވެ. އަދި، ނަތީޖާ ދަށް ކުދިން ބާކީ ކުރުމަށް ކުރި ކަމެއް ކަމަށްވެސް ބައެއް މީހުން ދެކެ އެވެ. އެހެންނަމަވެސް، މަސައްކަތްތެރިކަން ދަސްކޮށްދޭން ފެށި މި ޕްރޮގްރާމަށް ގިނަ ބަޔެއްގެ ތަރުހީބު ވެސް ލިބުނެވެ.


Raajje ah fiyaa libumugai dhathi viyaka nudheynan: India\nބާޒާރުމަތީގައި ޕިކަޕަޕުން ފިޔާ ބަސްތާތަކެއް ބާލަނީ- ރާއްޖެއަށް ދިޔާ އިމްޕޯޓް ކުރުމުގައި ދަތިނުވާނެ ކަމަށް އިންޑިއާ އެމްބަސީން ވަނީ ބުނެފަ- -- އަވަސް ފޮޓޯ\nއިންޑިއާގެ ބާޒާރުގައި ފިޔާ މަދުވެގެން އެހެން ގައުމުތަކުން އިންޑިއާއަށް ފިޔާ އިމްޕޯޓް ކުރަން ޖެހުނަސް އިންޑިއާއިން ރާއްޖެއަށް ފިޔާ އެކްސްޕޯޓް ކުރުމުގައި ދަތިތަކާ ކުރިމަތިވިޔަ ނުދޭނެ ކަމަށް ރާއްޖޭގައި ހުންނަ އިންޑިއާގެ އެމްބަސީން ބުނެފި އެވެ.\nއިންޑިއާގެ ފިޔާ ދަނޑުތަށް ހަލާކުވެފައިވާތީ އެ ގައުމުގައި ފިޔާގެ އަގު ވަނީ ބޮޑުތަނުން އުފުލިފަ އެވެ. އަގު ކޮންޓްރޯލް ކުރުމަށްޓަކައި އިންޑިއާއިން ވަނީ އެހެން ގައުމަކުން 100،000 ޓަނުގެ ފިޔާ އެ ގައުމަށް އިމްޕޯޓް ކުރުމަށް ނިންމާފަ އެވެ. ރާއްޖެއަށް އެންމެ ގިނައިން ފިޔާ އެތެރެ ކުރަނީ އިންޑިއާ އިންނެވެ.\nމިދޔަ އޮކްޓޫބަރު މަހުގެ ތެރޭގައި އިންޑިއާގައި ދިމާވި އޮޕަރޭޝަނަލް މައްސަލަތަކެއްގެ ސަބަބުން ރާއްޖެއަށް ފިޔާ ލިބުމަށް ވަނީ ދަތިވެފަ އެވެ. އޭރު ބާޒާރުން ފިޔާ ކިލޯއެއް ވިއްކަމުން ދިޔައީ އާންމު އަގަށް ވުރެ ބޮޑުކޮށެވެ. އޮކްޓޫބަރު މަހު ރާއްޖޭއަށް ފިޔާ ނުލިބި ދަތިވީ ބޯޓަށް ފިޔާތަށް ބަރު ނުކުރެވި ހިނގައި ދިޔަ މިސްކޮމިއުނިކޭޝަނެއްގެ ސަބަބުންނެވެ.\nރާއްޖެއަށް ފިޔާ އެތެރެކުރުމާއި ގުޅޭ ގޮތުން އިންޑިއާގެ ސަރުކަރާއި ރާއްޖެއާ ދެމެދު ވަނީ އެއްބަސްވުމެއްގައި ސޮއިކޮށްފަ އެވެ. އެ އެއްބަސްވުމުގެ ދަށުން އިންޑިއާއިން ރާއްޖެއަށް ފިޔާ އެކްސްޕޯޓް ކުރުން ހުއްޓާލި ނަމަވެސް ހާއްސަ އުސޫލެއްގެ ދަށުން ފިޔާ އެތެރެ ކުރެވެން ހުންނާނެ އެވެ.\nކުރިއެކޭ އެއްގޮތަށް ފިޔާ އެތެރެ ކުރެވޭނެ: އިންޑިއާ


Etheh ge kurehun thakah gina baeh ge shauguverikan!\nލުއި ޚަބަރު - ކުރެހުން\nއެތެއްގެ އަމިއްލަ ކުރެހުންތަކަށް ގިނަ ބައެއްގެ ޝައުވެރިކަން\nމި އެތް އަމިއްލަ އަށް ނަން ވެސް ލިޔޭ\nކ. މާލެ 27 މެއި 2018 | އާދީއްތަ 07:03 2,403\nއެތެއް އަމިއްލައަށް ކުރަހަނީ - ވޮފުލްސް އެޓް ނޫން\nއެތް ތަކެއް އަމިއްލަޔަށް ކުރެހުންތަކެއް ކުރަހާ މަންޒަރު ދައްކުވައިދޭ ވީޑިއޯތަކެއް ސޯޝަލް މީޑިއާގައި ވަނީ ދައުރުވެފަ އެވެ. ދޭތެރެ ދޭތެރެއިން މި ވީޑީއޯތައް ސޯޝަލް މީޑިއާގައި މަޝްހޫރުކަން ހޯދަމުންދެ އެވެ. ނަމަވެސް ގިނަ ބަޔަކު މި ވީޑީއޯއިން ފެންނަ އެތްތަކަށް މި ގޮތަށް ކުރެހިދާނެކަމާ މެދު ސުވާލު އުފައްދައެވެ. އެއީ ސޯޝަލް މީޑިއާގައި މިގޮތަށް ދައުރުވާ ވީޑިއޯތައް ވަރަށް ގިނަ ފަހަރަށް އެޑިޓް ކޮށްފައި ހުންނާތީ އެވެ.\nނަމަވެސް "ސުޑާ" ނަމަކަށް ކިޔާ އެތެއް ހަގީގަތުގައި ވެސް މިވަނީ އަމިއްލައަށް ކުރަހައިފަ އެވެ. މި އެތް އަމިއްލައަށް ފިހިން ކުރަހާ މަންޒަރު ދައްކުވައިދޭ ވީޑިއޯއެއް މިހާރު ވަނީ ސޯޝަލް މީޑިއާގައި އާންމުވެފަ އެވެ. ދިވެހިންގެ ވެސް ގިނަ ބައެއްގެ މެދުގައި މި ވީޑިއޯ މަގުބޫލުކަން ހޯދާފައިވާއިރު ވީޑިއޯގައި މި އެތް ގެންގުޅޭ މިހާ ހަމައެކެނި ކޮއްދޭކަމަކީ ސުޑާ އަށް ޖައްސަންވީ ކުލަ ހާކައިފައި ފިހި ދިއްކޮށްލުމެވެ. ދެން ބަކީ މަސައްކަތް ސުޑާ އަމިއްލައަށް ކުރިޔަށް ގެންދެއެވެ.\nސުޑާ ކުރަހާފައިވާ މަންޒަރެއް\nސުޑާ މިއީ ޓައިވާންގެ އެތް ގެންގުޅޭ ކޭމްޕެއްގައި ގެންގުޅޭ އެތެކެވެ. ސުޑާގެ އިތުރުން ކުޑަ ދެ އެތަކަށް ވެސް މިގޮތަށް ކުރަހަން ވަނީ ދަސްކޮށް ދީފައެވެ.\nސުޑާ އަމިއްލަޔަށް އެތެއްގެ ފޮޓޯ އޭތިގެ ނަން އަމިއްލައަށް ލިޔާ މި ވީޑިއޯއަށް ސޯޝަލް މީޑިއާގައި ވަރަށް ބޮޑު ތަރުހީބެއް ލިބިގެން ގޮސްފައިވާއިރު މި ކުރެހުންތައް ފަތުރުވެރިންނަށް ވިއްކައިގެން މި އެތްތައް ބަލަހައްޓާ މަރުކަޒުން ދަނީ އާމްދަނީ ވެސް ހޯދަމުންނެވެ. މި ފައިސާ ބޭނުންކުރަނީ އެތްތައް ގެންގުޅޭ މަރުކަޒުގެ އެކި ކަންކަން ކުރުމަށްށެވެ.


Covid ge haalathu enme goasvedhaane vaguthah Raajje thayyaareh noon?!\nކޮވިޑް-19 އަށް ޓެސްޓް ކުރުމަށް ސާމްޕަލް ނަގަނީ-- ފޮޓޯ: ސީއެންއެމް\nކޮވިޑްގެ ހާލަތު ގޯސްވެދާނެ ވަގުތަށް ރާއްޖެ ތައްޔާރެއް ނޫން؟!\n14 އޯގަސްޓް 2020 - 13:19:04\nމާލެ ސަރަހައްދުން މީހަކު ކޮވިޑް-19 އަށް ޕޮޒިޓިވްވުމުގެ ކުރިން ވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އައީ އާންމުން ހޭލުންތެރިކުރުމުގެ ގޮތުން ޕްރެސްތައް ބާއްވަމުންނެވެ. މާލެ ސަރަހައްދުން ބަލި ޖެހިފައިވާ މީހަކު ފެނިއްޖެނަމަ ދެން އަމަލުކުރާނެ ގޮތަށް ވެސް ރާއްޖެ އޮތީ ތަައްޔާރަށް ކަމަށް އެ ފަރާތްތަކުން ދިޔައީ ބުނަމުންނެވެ. މިއަދު މާލެއިން ކޮވިޑްގެ ފުރަތަމަ ކޭސް ފެނުނުތަކާއި ހަތަރު މަސް ވެގެންދާއިރު މިއަދުގެ ހާލަތު އޭރު ދައްކަމުން އައީ ވާހަކަތަކާއި ވަރަށް ވެސް ތަފާތެވެ.\nއިއްޔެ ރާއްޖެއިން ޕޮޒިޓިވްވި 128 މީހުންނާއެކު ރާއްޖެއިން ބަލި ޖެހުނު މީހުންގެ ޖުމްލަ އަދަދު މިވަނީ 5,494 އަރާފަ އެވެ. އޭގެ ތެރެއިން ގިނަ ބަޔަކު ޕޮޒިޓިވްވެފައިވަނީ ތޮއްޖެހިފައި މިވާ ވެރިރަށް މާލެ އިންނެވެ. އެގޮތުން މާލެއިން މީހަކު ކޮވިޑަށް ޕޮޒިޓިވްވުމުގެ ކުރިން ރިސޯޓުތަކުން ޕޮޒިޓިވްވި މީހުންގެ އަދަދު އުޅުނީ އެންމެ ވިހީގަ އެވެ. ކޭސްތަކުގެ އަދަދު އިންތިހާއަށް މަތިވެގެން ދިޔައީ މާލެއިން މީހަކު ބައްޔަށް ޕޮޒިޓިިވްވި ހިސާބުންނެވެ.\nއޭޕްރީލް 15 ވަނަ ދުވަހު، މާލެއިން މީހަކު ޕޮޒިޓިވްވިތާ މާގިނަ އިރުތަކެއް ނުވެ މާލެއަށް އަރާއި ފޭބުން މަނާކޮށް މާލެ ލޮކްޑައުންކުރި އެވެ. އޭރުގެ ނަތިޖާ ވެސް ރަނގަޅެވެ. އެއް މަހާއި ބައި ވަންދެން ފުލް ލޮކްޑައުނެއްގައި ތިބުމާއެކު ބަލި ޖެހޭ މީހުންގެ ނިސްބަތް ދަށް ކުރެވި ދެން ފެނިގެންދިޔައީ ފިޔަވަހިތަކަކަށް ބަހާލައިގެން ލުއިދޭން ފެށި ތަނެވެ.\nގޯސް ހެދިގެން ދިޔައީ މިހިސާބުން ކަމަށް ދެކެވެނީ އެ ދިން ލުއިތަކާއެކު ބަލި ޖެހޭ މީހުންގެ ނިސްބަތް ވެސް އިތުރުވަމުންދާތީ އެވެ. ކޮންމެ ދުވަަހަކު ފެންނަ ކޭސްތަކުގެ އަދަދު 100 މައްޗަށް މިހާރު އަރަމުން އަންނައިރު ފެނިގެންދަނީ އެޗްޕީއޭ އިން އަމަލުކުރަމުން އަންނަ ގޮތާއި ގުޅިގެން ފާޑުކިޔުންތައް އަމާޒުވާ މަންޒަރެވެ.\nޕޮޒިޓިވްވާ މީހުން އައިސޮލޭޝަން ފެސިލިޓީއަކަށް ގެންދަން ހަފުތާއެއް ވާއިރު ވެސް ނުގުޅާ ކަމާއި ގޭގައި ކަަރަންޓީން ނޯޓިސް ހިއްޕުމުގައި ލަސްތަކެއް އުޅުމުގެ އިތުރުން ހައި ރިސްކް މީހުން ވެސް ޓެސްޓް ނުކުރުމާއި 14 ދުވަހުގެ ކަރަންޓީން މުއްދަތު ހަމަކުރާ މީހުން އުޅޭ ގޭގެ ކަރަންޓީނުން ނެގުމުގައި ވެސް ލަސްތަކެއް އުޅޭކަމެވެ. މިއީ ހުސް ރައްޔިތުންގެ ޝަކުވާ އެވެ.\nސޯޝަލް މީޑިއާއަށް ބަލާލިޔަސް ކޮންމެ ދުވަހަކު މިފަދަ ޝަކުވާއެއް ނުކުރާ އާއިލާއެއް މަދުވާނެ އެވެ. މާލޭގައި ކުޑަކުޑަ ތަންކޮޅެއްގެ ތެރޭގައި އަށެއްކަ މީހުން ދިިރިއުޅެމުން އަންނައިރު އެކަކު ޕޮޒިޓިވްވެއްޖެނަމަ، އެ ހިސާބުން ކަންތަކާ ޖެހުނީ އެވެ. އެޗްޕީއޭ އިން އެމީހަކު ބަލާ އަންނާނެ އިރެއްވަންދެން އިންނަންވީ އެވެ. އެއީ ހަފުތާއެއް ވިޔަސް ވަރި ހަމަ އެވެ.\nގޭގޭގައި ކަރަންޓީނުގެ ނޯޓިސް ހިއްޕުން ވެސް އޮތީ ހަމަ އެފަދަ ގޮތަކަށެވެ. ހިތަށް އެރުމުން އައިސް ނޯޓިސް ހިއްޕާލުން ފަދަ ކަމަކަށް އެކަން ވެސް ވެއްޖެ އެވެ. ސޯޝަލް މީޑިއާއިން ފެންނަ ކަންބޮޑުވުންތަކަށް ބަލާއިރު ޕޮޒިޓިވްވެފައިވާ މީހުން ތިބޭ ގެތަކުގައި ކަރަންޓީނުގެ ނޯޓިސް ނުހިއްޕާތީ އާންމު ދިރިއުޅުމެކޭ އެއްގޮތަށް އެ އިމާރާތަށް މީހުން ވަދެ ނިކުމެ ހަދަ އެވެ.\nއާންމުންގެ އެކަންބޮޑުވުމާއި ގުޅިގެން ހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާނު ޑރ. ނަޒްލާ ރަފީގް ވިދާޅުވީ، ގޭގޭގައި ނޯޓިސް ހިއްޕުމުގައި ލަސްތަކެއް އުޅޭ ކަަމަށާއި އެކަމަކީ ފުލުހުން ކުރަމުން އަންނަ މަަސައްކަތްތަކެއް ކަމަށެވެ. އެކަން ވެސް އަވަސް ކުރުމަށް މަސައްކަތް ކުރެވެމުންދާ ކަމަށް ވިދާޅުވި އެވެ.\nއޭގެ އިތުރުން ހައި ރިސްކް މީހުން ޕޮޒިޓިވްވުމުން އެމީހުން ފެސިލިޓީތަކަށް ހާއްސަ އިސްކަމެއްދީގެން ގެންދަމުން އަންނަ ކަމަށް ޑރ. ނަޒްލާ ވިދާޅުވެފައިވެ އެވެ. އެކަމަކު މިފަހުން ހިނގި އެންމެ ހިތާމަވެރިއެއް ހާދިސާއަކީ ދުވަސްވީ މީހަކު ކޮވިޑަށް ޕޮޒިޓިވްވެ، ފެސިލިޓީއަކަށް ނުގެންގޮސް ހުއްޓާ ހާލު، ދެރަވެ އައިޖީއެމްއެޗަށް ގެންދަން ޖެހުމެވެ. ހޮސްޕިޓަލުގައި ފަރުވާދެމުންދަނިކޮށް އެމީހާ މަރުވިއިރު އައިސޮލޭޝަނަށް ގެންދަން އެޗްޕީއޭއަށް ގުޅާލެވުނީ އެމީހާގެ ޖަނާޒާ ކުރިއަށް ގެންދަނިކޮށެވެ. މިއީ އެޗްޕީއޭގެ ޒިންމާދާރުކަން ކުޑަ އަމަލަކަށް ނުވާނެތޯ އެވެ.\nކޭސްތައް އިތުރުވެ އެޗްޕީއޭއަށް ނުކަތާވަރަށް ރާއްޖޭގެ ހާލަތު ގޮސްދާނެ ކަމުގެ ބިރު މިވަނީ ހީވެފަ އެވެ. މިމަހުގެ 12 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވި ގޮތުގައި ހޯމް ކަރަންޓީނުގައި ތިބޭ މީހުން ދޫކޮށްލުގައި ވެސް މިވަގުތު ކުރިމަތިވެފައިވާ އެންމެ ބޮޑު ދައްޗަކީ ކޭސްތައް އިތުރުވުމެވެ.\nމިދިޔަ މަހުން ފެށިގެން ރާއްޖޭގައި ބަލި ޖެހޭ މީހުންގެ އަދަދުތައް އިތުރުވަމުން އަންނައިރު ވަކިން ހާއްސަކޮށްް މިމަހުގެ ތެރޭގައި އާންމުކޮށް ބަލި ޖެހޭ މީހުންގެ އަދަދު އުޅެނީ 100 އިން މަތީގަ އެވެ. އެ އަދަދުތައް މިދާ ގޮތަށް ދާނަމަ ހިފަހައްޓާލެވޭނެތޯ މިއީ އުފެދޭ ސުވާލެކެވެ.\nބައްޔަށް ތައްޔާރުވެ އޮތުމަކީ ބަލީގެ ހާލަތު އެންމެ ގޯސްވެދާނެ ދަނޑިވަޅަކަށް ވެސް ތައްޔާރުވެ އޮތުމެވެ. ރާއްޖޭގެ ބޯޑަރު ހުޅުވުމާއެކު ކުރިން ލިބުންހާ ފަސޭހަކަމާއެކު ކަރަންޓީން ފެސިލިޓީތަކުގެ ގޮތުގައި މިހާރު ރިސޯޓުތައް ވެސް ނުލިބޭ ކަމަށް ޑރ. ނަޒްލާ ވިދާޅުވެފައިވެ އެވެ. ވަކިން ހާއްސަކޮށް މާލޭ ސަރަހައްދުން ލިބުމުގައި ދަތިތަކެއް ހުރިކަން ފާހަގަކުރެއްވި އެވެ.\nކޮވިޑްގެ ކޭސްތައް ރާއްޖޭގައި އިތުރުވަމުންދާ ވަރަށް އެޗްޕީއޭއަށް ފާޑުކިޔުން އަމާޒުވަމުންދާ މިދަނޑިވަޅުގައި އެޗްއީއޯސީގެ ހިދުމަތް ވެސް ފުޅާކުރަން ނިންމާފައިވާ ކަމަށް ޑރ، ނަޒްލާ ވަނީ ވިދާޅުވެފަ އެވެ. އެކަމަކު އެކަން ކުރެވޭނީ ސީދާ ކޮން ދުވަހަކު ކަމެއް ވިދާޅެއް ނުވެ އެވެ.\nއެޗްޕީއޭ އިން އެކަނި މިކަން ކުރިޔަސް ކާމިޔާބެއް ނުވާނެ:\nކޮންމެ ދުވަހަކު އިތުރުވަމުންދާ ކޭސްތަކާއެކު ފިޔަވަޅުތައް ނާޅާއި ކަމަށް ބުނެ ފާޑުކިޔަސް އެވަރަކުން ނުފުދެ އެވެ. ބަލި ޖެހޭ މީހުންގެ އަދަދު ދަށް ކުރުމަކީ ހަމައެކަނި އެޗްޕީއޭގެ ބޮލުގައި އެޅިފައި އޮތް ކަމެއް ކަމަށް ދެކިގެން އާންމު ދިރިއުޅުމެކޭ އެއްގޮތަށް އުޅެމުން އަންނަ ނަމަ މިކަން އަރައިގަނެވޭނީ ކޮން ދުވަހަކުން ކަމެއް ވެސް ބުނަން ދައްޗެވެ.\nމާސްކް އެޅުން މަޖްބޫރުކުރިޔަސް މާސްކް ނާޅާއި ބޭރުގައި އުޅުމާއި މަނާ ވަގުތުތަކުގައި ވެސް މީހުން ބޭރުގައި އުޅެމުންދަނީ އެވެ. އިޖުތިމާއީ ގައިދުރުކަމުގެ އިތުރުން މީހުން އެއްވެ އުޅޭ ތަންތަނަށް ވެސް ދަނީ އެވެ. އަދި ވިޔަފާރިތަކުން ވެސް ހެދިފައިވާ ގައިޑްލައިންތަކަށް ބެލުމެއް ނެތި ވިޔަފާރިތައް ވެސް ހިންގަމުން އެބަދެ އެވެ. އެކަމަކު ކޮންމެ ކަމެއް ކަމާ ބެހޭ ފަރާތްތަކުގެ ބޮލުގައި އަޅުވާލާ، ތިމާގެ ޒިންމާއެއް ނެތް ކަމަށް ހެދިގެން އުޅެވޭކަށް ނެތެވެ. މިއީ ފަރުދީ ޒިންމާއާއެކުގައި ނޫން ގޮތަށް ކާމިޔާބު ކުރެވޭނެ ކަމެއް ނޫނެވެ. ގައުމާއި އެންމެންގެ ސަލާމަތަށް ތިމާގެ އަމަލު ރަނގަޅު ކުރަމާ ހިނގާށެވެ. އެހެން ނޫން ނަމަ ތިމާގެ އަމަލުން މަރުވެދާނީ ތިމާގެ މަންމަ ނުވަތަ ބައްޕަ ނުވަތަ ތިމާގެ މީހެކެވެ.\n“ނެލްސަން މަންޑޭލާ ރޫލްސް” ފޮތާ ގުޅޭ ތަމްރީންތައް ފަށަނީ\nގުދުރަތީ ރީތިކަން ދެމެހެއްޓުމަށް ފައިސާގެ އެހީ ބޭނުންވޭ


America in han'guraamaige ithuru manavaru thakeh medhuirumachchah fonuvanee - vNews.mv\nއެމެރިކާއިން ހަނގުރާމައިގެ އިތުރު މަނަވަރުތަކެއް މެދުއިރުމައްޗަށް ފޮނުވަނީ\nސައިފް އަޒްހަރު 12 May 2019, 23:19\nހަނގުރާމަމަތީ އިތުރު މަނަވަރުތަކެއް މެދުއިރުމައްޗަށް ފޮނުވަން އެމެރިކާ ސަރުކާރުން ނިންމައިފިއެވެ.\nއެގޮތުން، މެދުއިރުމައްވަށް ފޮނުވަން ނިންމީ، މިސައިލުން ދިފާއުވާ ޕެޓްރިއޮޓް ނިޒާމު ގާއިމްކޮށްފައިވާ މަނަވަރާއި، ޔޫއެސްއެސް އާރލިންޓަން ނަމަކަށްކިޔާ މަނަވަރެކެވެ.\nމި ދެ މަނަވަރުވެސް ގޮސް ގުޅޭނީ އެމެރިކާއިން މިހާރު ގަލްފް ކަނޑަށް ފޮނުވާފައިވާ އެމެރިކާގެ ހަނގުރާމަމަތީ މަތިންދާ ބޯޓް އުފުލާ ބޮޑު މަނަވަރު ޔޫއެސްއެސް އަބްރަހަމް ލިންކަންއާއެވެ.\nއަބްރަހަމް ލިންކަން ބުރާސްފަތިދުވަހުވަނީ މިސްރުގެ ސުއޭޒް ކަނޑުއޮޅި ހުރަސްކޮށްފައެވެ. އެ މަނަވަރު މިހާރު ދަތުރުކުރަމުންދަނީ ރަތްކަނޑުގައި ކަމަށް ވެއެވެ.\nއެމެރިކާއިން މެދުއިރުމައްޗަށް ފޮނުވަން ނިންމި ޔޫއެސްއެއް އާރލިންޓަންއަކީ ސިފައިންނާއި، އެނޫންވެސް ހަނގުރާމައިގެ ތެރޭގައި ބޭނުންކުރާ އެކި ބާވަތުގެ ވެހިކަލްތަކާއި، ކުދިކުދި އެއަރކްރާފްޓް އުފުލާ މަނަވަރެވެ.\nޕެޓްރިއޮޓަކީ، މަތިންދާ ބޯޓް ހަމަލާތަކާއި، ޑްރޯންއާއި، ކްރޫޒް މިސައިލާއި، ބެލިސްޓިކް މިސައިލުން ދިފާއުވާ ނިޒާމެކެވެ. މިނިޒާމު ގާއިމްކޮށްފައިވާ ކަނޑު އުޅަނދު މިހާރު އޮންނަނީ ބަހްރެއިން، އުރުދުން، ކުވައިތު، ގަތަރު އަދި ޔޫއޭއީ ސަރަހައްދަށް ޚާއްސަކޮށް އެ ސަރަހައްދުގައެވެ.\n"ދިފާއީ ވަޒީރުކަމާ ވަގުތީގޮތުން ހަވާލުވެވަޑައިގެން ހުންނެވި ފަރާތުންވަނީ، އާރލިންޓަންއާއި، ޕެޓްރިއޮޓް ޔޫއެސް ސެންޓްރަލް ކޮމާންޑްގައި ރުކުރުވާލުމުގެ ހުއްދަ ދެއްވާފައި" އެމެރިކާގެ ދިފާއީ ވުޒާރާ ޕެންޓަގަންއިން ނެރުނު ބަޔާނެއްގައި ބުނެފައި ވެއެވެ. މިއީ، ސެންޓްރަލް ކޮމާންޑުން އެދިގެން ފޮނުވާ މަނަވަރުތަކެއް ކަމަށްވެސް ބުނެފައި ވެއެވެ.\nއެމެރިކާއިން މީގެކުރިން ވަނީ، ގަތަރުގައި އޮންނަ އެގައުމުގެ އަސްކަރީ ބޭހަށް ބޮންއަޅާ މަތިންދާ ބޯޓްތައް ފޮނުވާފައެވެ.\nއެމެރިކާގެ މި އަމަލުތަކުގެ ސަބަބުން އެގައުމާއި އީރާނާ ދެމެދު މިހާރު ހޫނުވަމުންދާ މަސްރަހްގެ ނާޒުކުކަން ހާމަވެގެންދެއެވެ.\nއެމެރިކާއިން ބުނެފައިވަނީ، ބަރު ހަތިޔާރާއި ސިފައިން ޖަމާކުރަމުން ގެންދަނީ، ދެކޮޅުވެރި އޮޕަރޭޝަންތަކެއް ފެށުމަށް އީރާނުން ވަމުންދާ ތައްޔާރީތަކުގެ ރައްދުގައި ކަމަށެވެ.\nސަރަހައްދުގައި ހުރި އެމެރިކާގެ މަސްލަހަތުތަކަށް އަދި އެމެރިކާގެ ބައިވެރިންގެ މަސްލަހަތުތަކާ ދެކޮޅަށް އީރާނުން ނުވަތަ އީރާނުން ފޮނުވާ ބަޔަކު ފިޔަވަޅުތަކެއް އެޅުމުގެ ފުރުސަތު މި މެއިމަހުގެ ކުރީކޮޅުން ފެށިގެން އިތުރުވެފައިވާ ކަމަށް ޕެންޓަގަނުން ބުނެފައި ވެއެވެ.\nއެގޮތުން، އަރަބި ގަލްފުގައި އޮންނަ ހޮރްމޫޒު ކަނޑުއޮޅި ބަންދުކުރަން ޖެހިދާނޭ ކަމަށް އީރާނުން ދީފައިވާ އިންޒާރު ފާހަގަކޮށްފައި ވެއެވެ. އެ ކަނޑުއޮޅިއަކީ މުޅި ދުނިޔޭގައި ދައުރުވާ ތެލުގެ ފަސްބައިކުޅަ އެއްބައި ދަތުރުކުރާ މަގެވެ.\n"ރަތްކަނޑާއި، ޕާސިއަން ގަލްފްގައި ދަތުރުކުރާ އެމެރިކާގެ އުޅަނދުތަކާއި، ތެޔޮ ޓޭންކަރުތަކާއި، އެނޫންވެސް އުޅަނދުތަކަށް އީރާނުން ނުވަތަ އީރާނުން ފޮނުވާ ބައެއްގެ ހަމަލާތައް އަމާޒުވުމުގެ ފުރުސަތު ބޮޑު" ޔޫއެސް މެރިޓައިމް އެޑްމިނިސްޓްރޭޝަނުން ބުނެފައި ވެއެވެ.\nއެކަމަކު، އީރާނުން ބުނަމުން ގެންދަނީ، އެމެރިކާއިން ސަރަހައްދަށް ހަތިޔާރާއި ސިފައިން ޖަމާކުރަމުން ގެންދަނީ ނަފްސާނީގޮތުން އީރާނު ބިރުގެންނެވުމަށް ކަމަށެވެ. މިއީ، އީރާނަށް ފުރައްސާރަކުރަން ހިންގާ އަމަލުތަކެއް ކަމަށްވެސް ބުނެފައި ވެއެވެ.


އޭ ކަލޭމެން މިހާރު ހާދަހަރުކަށިވެއްޖެއޭ ދޯ!! – DhiSalafiyyah\nއޭ ކަލޭމެން މިހާރު ހާދަހަރުކަށިވެއްޖެއޭ ދޯ!!\n09/12/2011 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު ޙަސަން ނާޖީ\nމިއުޒިކާއި މިއުޒިކު ސާމާނުގެ ޙުކުމަކީ މިފަހަކަށް އައިސް އޭގެ ޙުކުމާމެދުގައި ވަރަށް ގިނަ ވާހަކަދެކެވެމުންދާ މައްސަލައެކެވެ. ޚާއްސަކޮށް އިސްލާމީ ޓީވީ ޗެނަލްތަކާ މަދަޙައަށް ޚާއްޞަ ޗެނަލްތައް ގިނަވުމާގުޅިގެންނެވެ.\nހަތަރު މަޒުހަބުގެ ހުރިހާ އިމާމުން ވެސް (އަބޫޙަނީފާ، މާލިކު، އައްޝާފިޢީ، އަޙްމަދު رحمهم الله جميعا) ދެކެވަޑައިގަންނަވާގޮތުގައި މިއުޒިކަކީ ޙަރާމް އެއްޗެކެވެ. އަދި މިކަން ޙަރާމްވުމުގެ މައްޗަށް އިޖުމާޢުވެފައިވާކަމުގައި އެތައް ޢިލްމުވެރިންނެއް ރިވާކުރައްވައެވެ. އޭގެތެރޭގައި، އިމާމު އާޖުއްރީ، އަބުއްޠައްޔިބު އައްޠަބަރީ އައްޝާފިޢީ، އަދި އައްނަވަވީއާއި މިނޫން އެހެން ބޭކަލުންވެސް ހިމެނެއެވެ. އަލްޙާފިޡު އިބްނު އައްޞަލާޙް ވިދާޅުވިއެވެ.\n“ދަންނާށެވެ! ތާރަޖެހުމާއި އޮނުފުމުމާއި ލަވަކިޔުން އެކުވެއްޖެނަމަ އެއަޑުއެހުމަކީ ހަތަރު މަޒުހަބުގެ އިމާމުންގެ އަރިހުގައްޔާއި މުސްލިމުންގެ އެހެނިހެން ޢިލްމުވެރިންގެ އަރިހުގައިވެސް ޙަރާމް ކަމެކެވެ. އަދި އިޖުމާޢުވުމާއި އިޚްތިލާފުވުމުގެ މައްސަލަތަކުގައި އެބައެއްގެ ބަސްޤަބޫލުކުރެވޭވަރުގެ އެއްވެސް ބޭކަލެއްގެ އަރިހުން އެ އަޑުއެހުން އެއީ ހުއްދަކަމެއްކަމުގައި ނަޤުލުވެފައެއްނުވެއެވެ.”\nމި މައްސަލައާމެދު ޚިލާފު އުފެދުނީ ފަހުގެދުވަސްވަރެއްގައެވެ. އެއީ އިބްނު ޙަޒަމްއާއި އެހެން ބައެއް ބޭކަލުންގެ ފަރާތުންނެވެ. ނަމަވެސް އިސްލާމްދީނުގެ ގިނަ އިމާމުވެރިބޭކަލުންވަނީ މިރައުޔަށް ރައްދުދެއްވާ އިންކާރުކުރައްވާފައެވެ. މިއާމެދު އިބްނު ރަޖަބު ވިދާޅުވިއެވެ.\n“އިހުގެ ދަންނަބޭކަލުންގެ ތެރެއިން އެއްވެސް ބޭކަލަކު މިއުޒަކަކީ ހުއްދަ އެއްޗެއްކަމުގައި ވިދާޅުވެފައެއް ނުވެއެވެ. އަދި އެއީ ހުއްދަ އެއްޗެއް ކަމުގައި ބުނެފައިވަނީ އެބައެއްގެ ބަހުގައި ހިފޭވަރު ބުރަދަނެއް ނެތް ޡާހިރީންނާއި ޞޫފީންގެ ތެރެއިން ބައެއް މީހުންނެވެ.”\nމިހުރިހާ ދަލީލުތަކާއި ދަންނަބޭކަލުންގެ ބަސް މިކަމުގެ ޙަރާމްކަމާމެދު އައިސްފައިވާއިރުވެސް މިޒަމާނުގެ ބައެއްމީހުން، މިއުޒިކު ޙަރާމްކަމަށް ބުނާމީހުންނާ ދިމާލަށް ހަރުކަށި އަދި ހައްދުފަހަނައަޅާފައިވާ ބައެއްކަމަށް ބުނެ ތުހުމަތުގެ އިނގިލި ދިއްކުރެއެވެ. އަދި އަނެއްބަޔަކު އެއީ ޒަމާނީ މައްސަލަތައް ނުވިސްނޭ، ބުއްދިކޮށި ޝާއްޛު ޤައުލުގައި ހިފާބައެއްކަމަށް ބުނެއެވެ. ހެއްކާއި ދަލީލުނެތި ބުނަން ނުވާވަރުގެ މިނޫންވެސް ބަސްތައް އެއްވެސް ޖެހިލުމެއްނެތި ބުނަމުންދެއެވެ. މީގައި އެންމެ ހައިރާންވާންޖެހޭކަމަކީ ދީނީ މައްސަލަތަކާމެދު ދިރާސާކުރެވޭނެ އަހުލުވެރިކަމެއް، ޤާބިލުކަމެއްނެތް ބަޔަކު ދަލުބޭރުން ޖެހިގެން ގެންނަމުންދާ ހިނިއަންނަ ޒާތުގެ އަޖާއިބެއްފަދަ ވާހަކަތަކެވެ. މީގެ ސަބަބުން މީސްތަކުން އެބައިމީހުންގެ ދީނުގައި ފިތުނަވެރިވެ މަގުއޮޅޭހިސާބަށް ހިނގައްޖެއެވެ. ދެން އަނެއް ޖަމާޢަތުގެ ބަޔަކު މާމޮޅު ގޮތެއްކަމުގައި ނަކަލުކުރީ ބަނީއިސްރާއީލު މީހުންގެ ގޮތެވެ. އެއީ ތޯއެވެ!؟ މިއުޒިކު ކުޅޭ ސާމާނުން ނެރޭ އަޑާއެއްވެސް ތަފާތެއްނެތް އަޑުތަކެއް އަނގައިންނާއި ކޮމްޕިއުޓަރުފަދަ ސާމާނުން ގެނެސްގެން ﷲ تبارك وتعالىގެ ޝަރީޢަތުގެ ކަންކަމާމެދު ޙީލަތްހަދަން އުޅެގަތީއެވެ. އެކަމަކު ޠާހިރުވެގެންވާ އިސްލާމީ ޝަރީޢަތުގައި އެއްގޮތް ކަންތައްތަކުގައި ޙުކުމް ތަފާތުވުމެއް ނުވެއެވެ.\nހަރުކަށިކަން ނުވަތަ ފަރުވާކުޑަކަމާއި ދޫދިނުމުގެ މިންގަނޑު ކަނޑައެޅުމުގައި އަޅުގަނޑުމެން ބަލަންޖެހެނީ މީސްތަކުން އެކަމަކަށް އާދަވެފައިވާ ގޮތް ނުވަތަ އެބައިމީހުންގެ ގައުމުގައި ނުވަތަ ރަށުގައި ޢާންމުވެފައިވާ ގޮތަކަށް ނޫނެވެ. ބަލަންޖެހޭ އަދި ޢަމަލުކުރަން އޮތްގޮތަކީ ޝަރުޢީ ނައްޞުތައް ޙުކުމްވެރިކުރުމެވެ. އަދި ޝަރީޢަތުގެ ޙުކުމްފުޅުތައް މަތިވެރިކޮށް އެއަށް މާތްކޮށްހިތުމެވެ. އަދި ދީނީ ޙުކުމްތަކުގެ މައްޗަށް އަމިއްލަގޮތާއި ވިސްނުން އިސްކުރުމުން މުޅީން ދުރުވެ ރައްކައުތެރިވުމެވެ.\nއަޅުގަނޑުމެން ހުރިހާ މުސްލިމުން އަދި ވަކިން ޚާއްޞަކޮށް ދީން ކުރިއެރުވުމަށްޓަކައި ތަފާތު ޙަރަކާތްތައް ރާވައިހިންގާ މީހުން، (އެއީ ކޮންމެ ފިކުރެއްގެ ބަޔެއްކަމުގައިވިއަސް) ސަމާލުކަންދޭންޖެހޭ އަދި އެގޮތެއްގެ މަތީގައި ތަރުބިއްޔަތު ވާންޖެހޭ މުހިއްމު ކަމެއްގެ ވާހަކަ މިތާ ފާހަނގަކޮށްލާނަމެވެ. އެއީ ޝަރުޢީ ނުޞޫޞުތައް (ﷲ ތަޢާލާގެ ވަޙީ ބަސްފުޅުތަކާއި رسول الله صلى الله عليه وسلمގެ ޙަދީޘްފުޅު) މަތިވެރިކޮށް އެއަށް ތަބާވުމެވެ. ދީނުގެ ޙުކުމްތަކަށް ތެދުވެރިކަމާއެކު ބޯލަނބައި ވަރުގަދައަށް އޭގައި ހިފުމެވެ. ﷲتعالىވަޙީކުރައްވާފައިވެއެވެ:\n(ثُمَّ جَعَلْنَاكَ عَلَىٰ شَرِ‌يعَةٍ مِّنَ الْأَمْرِ فَاتَّبِعْهَا وَلَا تَتَّبِعْ أَهْوَاءَ الَّذِينَ لَا يَعْلَمُونَ ﴿١٨﴾ إِنَّهُمْ لَن يُغْنُوا عَنكَ مِنَ اللهِ شَيْئًا ۚ وَإِنَّ الظَّالِمِينَ بَعْضُهُمْ أَوْلِيَاءُ بَعْضٍ ۖ وَاللهُ وَلِيُّ الْمُتَّقِينَ ﴿١٩﴾) [الجاثية: ١٨-١٩]\nމާނައަކީ: “ދެން ތިމަންއިލާހު ދީނުގެ ކަންތަކުގައި (ފާޅުވެގެންވާ) ޝަރީޢަތެއްގެ މަތީގައި ކަލޭގެފާނު ލެއްވީމެވެ. ފަހެ، ކަލޭގެފާނު އެޔަށް ތަބާވެވަޑައިގަންނަވާށެވެ! އަދި ނުދަންނަ މީހުންގެ އެދުންތަކަށް ކަލޭގެފާނު ތަބާވެވަޑައި ނުގަންނަވާށެވެ!  ހަމަކަށަވަރުން، އެއުރެންނަކަށް ﷲގެ ޙަޟްރަތުން ކަލޭގެފާނަކަށް އެއްވެސް ކަމެއް ފުއްދައެއް ނުދެވޭނެތެވެ. އަދި ހަމަކަށަވަރުން، އަނިޔާވެރިންނީ އެއުރެންގެ އެއްބަޔަކު އަނެއްބަޔެއްގެ އެހީތެރިންނެވެ. އަދި ﷲއީ، ތަޤްވާވެރިންގެ އެހީތެރިވަންތަ ރަސްކަލާނގެއެވެ. ”


"Veere Di Wedding" ge shooting feshun August ah laskohffi "Veere Di Wedding" ge shooting feshun August ah laskohffi\n"ވީރޭ ދި ވެޑިން" ގެ ޝޫޓިން ފެށުން އޮގަސްޓަށް ލަސްކޮށްފި\nބަތަލާ ކަރީނާ ކަޕޫރު އަލަތު ދަރިފުޅު ތައިމޫރް މިދިޔަ ޑިސެމްބަރުގައި ވިހެއި ފަހުން އަންނަނީ އަލުން އެނބުރި ސްކްރީނަށް އަންނަން ތައްޔާރުވަމުންނެވެ.\nވިހެއިތާ ފަސް މަސް ދުވަހުގެ ތެރޭގައި ހަށިގަނޑަށް ބޮދު ބަދަލުތަކެއް ކަރީނާ ގެނެސްފައިވަނީ މި މަހުގެ ތެރޭގައި ޝޫޓިން ފަށަން ހަމަޖެހިފައި އޮތް "ވީރޭ ދި ވެޑިން" އަށް ތައްޔާރުވުމުގެ ގޮތުުންނެވެ.\nނަމަވެސް އަނެއްކާ ވެސް މި ފިލްމުގެ ޝޫޓިން ފެށުން މިވަނީ ލަސްކޮށްފަ އެވެ. މި ފިލްމުގެ ޝޫޓިން އޮގަސްޓް މަހުގެ ތެރޭގައި ފަށާ ގޮތަށް ލަސްކޮށްފަިއވާކަން ފިލްމުގެ ޕްރޮޑިއުސަރު ރީއާ ކަޕޫރު ވަނީ ޔަގީންކޮށްދީފަ އެވެ.\nއިންޑިއާ ޓުޑޭ އަށް ރީއާ ދިން އިންޓަވިއުއެއްގައި ވަނީ "ވީރޭ ދި ވެޑިން" ގެ ޝޫޓިން ފެށުން އޮގަސްޓަށް ލަސްކޮށްފައިވާ ކަމަށް ބުނެފަ އެވެ. އަދި އޭނާ ވަނީ މި މަހގެ ތެރޭގައި ފިލްމުގެ މަދު މަންޒަރުތައް ނަގާނެ ކަމަށާއި ނަމަވެސް ރަސްމީކޮށް ފިލްމުގެ ޝޫޓިން ފަށާނީ އޮގަސްޓުގައި ކަމަށެވެ.\nމި ފިިލްމުގެ ޝޫޓިން ދެވަނަ ފަހަރަށް ލަސްކޮށްފައިވާ ސަބަބެއް ރީއާ ހާމަކޮށްފައިނުވީ ނަމަވެސް ފިލްމުގައި ކަރީނާ އާއެކު ލީޑްރޯލުން ފެނިގެންދާނެ ސޯނަމް ކަޕޫރު އަންނަނީ "ޕެޑްމޭން" އާއި ސަންޖޭ ދަތުގެ ހަޔާތުގެ މައްޗަށް އުފައްދާ ފިލްމުގެ މަންޒަރުތައް ނަަގަމުންނެވެ.\nރީއާ ވަނީ ކަރިނާ މަންމަ އަކަށްވީ ވަރަށް ފަހުން ކަމަށް ވުމުން އޭނާ ވެސް ބޭނުންވަނީ ދަރިފުޅާ އެކު ވަގުތު ހޭދަކުރަން ކަމަށް ބުނެފަ އެވެ. ނަމަވެސް އޮގަސްޓްގައި ފިލްމުގެ ޝޫޓިން އަށް ނިކުންނަން ކަރީނާ ތައްޔާރު ކަމަށް ވެސް ވަނީ ބުނެފަަ އެވެ.\nކަރީނާ އާއި ސޯނަމް އާއެކު ސްވަރާ ބާސްކަރާއި ޝިކާ ޓަލްސާނިޔާ މުހިންމު ރޯލުން ފެނިގެންދާ މި ފިލްމަކީ އިންޑިއާގައި އުފައްދާ ފުރަތަމަ ބަތަލާއިން ލީޑްރޯލުން ފެނިގެންދާ ފިލްމެވެ. މި ފިިލްމުގެ ޝޫޓިން 55 ދުވަހުގެ ތެރޭގައި ނިންމާލެވޭނެ ކަމަށް ރީއާ ވަނީ ބުނެފަ އެވެ.\nރީއާ އާއި އެކްތާ ކަޕޫރު ޕްރޮޑިއުސްކުރާ މި ފިލްމު ޑައިރެކްޓްކުރަނީ ޝަޝަންކް ގޯޝް އެވެ.\nޝާހިދާއި މީރާއަށް އަނެއްކާވެސް ކުއްޖަކު ލިބެނީ\n"ބާރަތު" ގައި ސަލްމާންގެ ބަތަލާ އަކަށް ޕްރިޔަންކާ\nޖާންވީ އާއި އިޝާން "ދަޅަކް" ގެ ޝޫޓިން ނިންމާލައިފި\nކަރަން ޖޯހަރުގެ ޑްރީމް ޕްރޮޖެކްޓުގައި ގިނަ ތަރިންތަކެއް


Office Imaaraatheh nulibumun Huravee Building Husnukurevifai\nހުރަވީ ބިލްޑިންގް-- ފޮޓޯ: ސަން\nއޮފީސް އިމާރާތެއް ނުލިބުމުން، ހުރަވީ ބިލްޑިން ހުސްނުކުރެވިފައި!\nދުވަސްވެ، ރެނދުލާފައިވާ ހުރަވީ ބިލްޑިންގްގައި ގިނަ އަދަދެއްގެ އޮފީސްތައް ހިންގަމުން އަންނައިރު އެތަން ހުސް ނުކުރެވިގެން އުޅެނީ އޮފީސް އިމާރާތެއް ނުލިބިގެން ކަމަށް ޕްލޭނިން މިނިސްޓްރީން ބުނެފިއެވެ.\nމީގެ 33 އަހަރު ކުރިން ހުޅުވި އެ އިމާރާތުގެ ޝީޓުން ބައެއް ވެއްޓިގެންވެސް އެތައް ބަޔަކާ އަނިޔާވެފައިވެއެވެ. އަދި އެތަނުގައި ޕާކުކޮށްފައި ހުންނަ ސައިކަލުތަކަށް ވެސް އިމާރާތުގެ ތަންތަން ކަނޑައިގެންގޮސް ވެއްޓުމުގެ ސަބަބުން ގެއްލުންވެފައި އެބަހުއްޓެވެ.\nކީ އެންޓި ކޮރަޕްޝަން ކޮމިޝަނާއި ނެޝަނަލް އިންޓަގްރިޓީ ކޮމިޝަން އަދި އިމިގްރޭޝަނާއި ޓްރާންސްޕޯޓް އޮތޯރިޓީގެ އިތުރުން މާލޭ ސިޓީ ކައުންސިލްގެ ބައެއް ޔުނިޓްތައް ވެސް ހިންގަމުން އަންނައިރު އެތަން ހުސްކުރަން ނިންމާފައިވާ ކަމަށް ޕްލޭނިން މިނިސްޓްރީން ބުނީ މިދިޔަ އޭޕްރީލް މަހުގެ 23 ގައެވެ.\nއޭގެ ފަހުން ހަތަރު މަސް ފާއިތުވެފައިވާއިރު ޕްލޭނިން މިނިސްޓްރީގެ ކޮންސްޓްރަކްޝަން އިންޑަސްޓްރީ ޑިވެލޮޕްމަންޓް ޑިޕާޓްމަންޓުގެ ޑިރެކްޓާ ޖެނަރަލް އަހުމަދު ތޮލްހަތު މިއަދު ވިދާޅުވީ އެތަން ހުސްކުރުމަށް އޮފީސް އިމާރާތެއް ހޯދުމަށް އިއުލާނުކުރި ނަމަވެސް އަދި ތަނެއް ލިބިފައި ނުވާ ކަމަށެވެ.\n"އޮފީސް ޖާގަ އެވައިލަބަލް ވެއްޖެއްޔާ ހަމަ ވީހާވެސް އަވަހަކަށް އަޅުގަނޑުމެން ހުސްކޮށްލާނަން،" އެތަން ހުސްކުރާނީ ކޮންއިރަކުތޯ ކުރި ސުވާލަކަށް ޖަވާބު ދެއްވަމުން ތޮލްހަތު ވިދާޅުވިއެވެ.\nއެތަން ހުސްކޮށް ތަޅާލި ނަމަވެސް އެތަނުގައި އާ އިމާރާތެއް އެޅުވުމުގެ ވިސްނުމެއް އަދި މިނިސްޓްރީގައި ނެތެވެ. އެ ބިމާ މެދު އަދި ގޮތެއް ނުނިންމާ ކަމަށް ވެސް ތޮލްހަތު ވިދާޅުވިއެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި، 2010 ވަނަ އަހަރު ވެސް އެ އިމާރާތް ހުސްކޮށް، ތަޅާލަން ސަރުކާރުން ނިންމި ނަމަވެސް އެކި ސަބަބުތަކާހުރެ މިއަދާ ހަމައަށް ވެސް އެތަން ހުސްކުރެވޭ ގޮތެއް ނުވެއެވެ.\nމާލޭ ސިޓީ ކައުންސިލް އިމާރާތްކުރުން ޕްލޭނިން މިނިސްޓްރީ


މާތް ﷲ މި ދިވެހިރާއްޖޭގެ މީހުންގެ މައްޗަށް އެފަދަ ކޯފާ އެއް ފޮނުއްވުމުގެ ކުރިން އެންމެން އެކުގައި އިޞްލާޙުވޭ! – ޚުތުބާ – Ilm\nމާތް ﷲ މި ދިވެހިރާއްޖޭގެ މީހުންގެ މައްޗަށް އެފަދަ ކޯފާ އެއް ފޮނުއްވުމުގެ ކުރިން އެންމެން އެކުގައި އިޞްލާޙުވޭ! – ޚުތުބާ\nމާތް ﷲ މި ދިވެހިރާއްޖޭގެ މީހުންގެ މައްޗަށް އެފަދަ ކޯފާ އެއް ފޮނުއްވުމުގެ ކުރިން އެންމެން އެކުގައި އިޞްލާޙުވުމަށް މިއަދުގެ ހުކުރު ޚުތުބާގައި ވިދާޅުވެއްޖެއެވެ.\nމިއަދު ޚުތުބާގައި ވިދާޅުވީ ” ލޫތުގެފާނުގެ ޤައުމު އޮތް ތަނުގައި މިހާރު އޮތީ ލޮނުގަދަ ޑެޑްސީ އޭ ކިޔާ ކަނޑެކެވެ. ޖޯޑްން އާއި ފަލަސްތީނާ ދެމެދުގައެވެ. މާތް ﷲ މި ދިވެހި ރާއްޖޭގެ މީހުންގެ މައްޗަށް އެފަދަ ކޯފާ އެއް ފޮނުއްވުމުގެ ކުރިން އެންމެން އެކުގައި އިޞްލާޙު ވަމާ ހިނގާށެވެ!. ވެރިންނޭވެ! މަސްއޫލު ވެރިންނޭވެ! މައިންބަފައިންނޭވެ! މުޖައްލިމުންނޭވެ! ޢާންމު ރައްޔިތުންނޭވެ! ލޮބުވެތި އަޚުންނޭވެ! ފާފައިން ދުރުހެލިވާށެވެ! ﷲ ގެ ތެދުމަގަށް ރުޖޫޢަ ވާށެވެ! ޙަސަދަ އާއި ފަސާދައިން ދުރުވެ ރައްކައުތެރިވާށެވެ! ތާއަބަދަށް ދެމިތިބެނިވި ގޮވަތި ބާއްޖަވެރި ކުރާށެވެ! މި ހެއްލުންތެރި ދުނިޔޭގެ ދަޅަތަކާ ދުރުހެލިވާށެވެ! ﷲ ގެ ރުހިވޮޑިގަތުން ހޯދުމަށް މަސައްކަތް ކުރާށެވެ!”\nސަލާމް ލެއްވި ލޫޠުގެފާނު ޤައުމުގެ މީހުން ހަލާކު ކުރެއްވީ އެއްޖިންސުން ގުޅުން ހިންގުމުންކަމުގައި ބަޔާންކޮށް ޚުތުބާގައި ވިދާޅުވީ ” ބައެއް މީހުން އެމީހުންނަށް މާތް ﷲ ދެއްވާފައިވާ ބުއްދީގެ ބޭނުން ނުހިފައި ޝަހުވަތުގެ އޮޑި ދީލައިލަނީ ވިސްނުމެއް ފިކުރެއް ނެތިއެވެ. ޖަނަވާރުން ވެސް ނޫޅޭހާ ހުތުރު ގޮތްގޮތަށް އުޅެނީ އެކަމުން ލިބިދާނޭ އެއްވެސް ގެއްލުމަކަށް ވިސްނާލުމެއް ނެތިއެވެ. އެބައިމީހުންނަކީ ޖަނަވާރުންނަށް ވުރެ ވެސް ދަށު ދަރަޖައިގެ ބައެކެވެ. ފާޙިޝް ޢަމަލުތަކުން ދުރުހެލިވެ މާތް ﷲ އަށް ތައުބާވާށެވެ! އެކަލާނގެ ޙަރާމް ކުރައްވާފައިވާ ކަންތައްތަކުން ދުރުހެލިވާށެވެ. ބަލިތަކާއި ކޯފާއިން މިންޖުވެވޭނީ މާތް ﷲ އަންގަވާފައިވާ ގޮތަށް އަޅުގަނޑުމެންގެ ޢަމަލުތައް ބަހައްޓައިގެންނެވެ. ރަސޫލާ صلى الله عليه وسلم ދެއްކެވި މަގުން ހިނގައިގެންނެވެ.”\nﷲއަށް ތަޤުވާވެރި ވުމުގެ މުހިއްމުކަން ބަޔާންކޮށް ޚުތުބާގައި ވިދާޅުވީ ” މާތް ﷲ އަބަދާއިއަބަދު އަޅުތަކުންގެ ޙާލަތު ބައްލަވައިވޮޑިގެން ވެއެވެ. އެކަލާނގެ އަށް ބިރުވެތިވެ ތަޤުވާވެރިވުމަކީ ހެޔޮކަމުގެ މަގު ތަނަވަސްވާ ކަމެކެވެ. ރިޒްޤު އިތުރުވާ ކަމެކެވެ. ﷲ އެކަލާނގެ އަޅުތަކުންގެ ބޭނުންތައް ފުއްދަވައި ދެއްވައެވެ. އެކަލާނގެ ވަޙީކުރައްވާފައި ވެއެވެ. ” وَمَن یَتَّقِ ٱللَّهَ یَجۡعَل لَّهُۥ مَخۡرَجࣰ , وَیَرۡزُقۡهُ مِنۡ حَیۡثُ لَا یَحۡتَسِبُۚ” ( އަލް ތަލާޤް: 2-3) ﷲމާނައީ: “އަދި ﷲ އަށް ތަޤުވާވެރިވާ މީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ. އަދި ހީވެސްނުކުރާ ފަދަ ގޮތްގޮތުން އެކަލާނގެ އޭނާޔަށް ރިޒްޤު ދެއްވާނެތެވެ.”